type: legislation

jurisdiction: EU

text:
 |
 52011PC0844
 Priekšlikums EIROPAS PARLAMENTA UN PADOMES REGULA ar ko izveido finanšu instrumentu demokrātijas un cilvēktiesību veicināšanai visā pasaulē /* COM/2011/0844 galīgā redakcija - 2011/0412 (COD) */
 PASKAIDROJUMA RAKSTS
 1. PRIEKŠLIKUMA KONTEKSTS
 Eiropas Savienība ir dibināta,
 pamatojoties uz vērtībām, kas respektē cilvēka
 cieņu, brīvību, demokrātiju, vienlīdzību,
 tiesiskumu un cilvēktiesības (Līguma par Eiropas Savienību
 2. pants). Turklāt Līgums arī nosaka, ka Savienības
 starptautiskās darbības “virzītājspēks ir principi,
 kuri ir iedvesmojuši tās izveidi, attīstību un
 paplašināšanos un kurus tā tiecas veicināt visā pasaulē,
 proti, demokrātija, tiesiskums, universāls un nedalāms
 cilvēktiesību un pamatbrīvību princips, cilvēka
 cieņas neaizskaramība, vienlīdzības un solidaritātes
 princips, kā arī Apvienoto Nāciju Organizācijas
 Statūtu un starptautisko tiesību ievērošana.” (21. pants).
 Tāpēc demokrātijas un
 cilvēktiesību veicināšana ir svarīgs ES
 ārējās darbības faktors. Veicinot cilvēktiesības
 un demokrātiju visā pasaulē, ES izmanto plašu pasākumu
 klāstu, sākot no politiskā dialoga un diplomātiskām
 iniciatīvām līdz finansiālai un tehniskai sadarbībai
 un palīdzībai.
 Regula par Eiropas Demokrātijas un cilvēktiesību instrumenta (EIDHR)
 izveidi[1] ir šīs politiskās stratēģijas
 “stūrakmens” un ES ciešās apņemšanās ievērot
 demokrātiju un cilvēktiesības unikāla un redzama izpausme.
 Minētais instruments ir radījis reālus rezultātus un
 neskaitāmus panākumus, nodrošinot atbalstu pilsoniskajai
 sabiedrībai un cilvēktiesību iestādēm visā
 pasaulē, kā arī atbalstu vēlēšanu
 novērošanā. Tā kā EIDHR nav atkarīgs no
 valdību piekrišanas un ir elastīgs, tas ir uzskatāms par
 svarīgu pievienoto vērtību ES politikas instrumentu klāstam.
 EIDHR
 vispārējie mērķi un darbības joma, proti,
 cilvēktiesību un pamatbrīvību, demokrātijas un
 tiesiskuma attīstības un konsolidācijas veicināšana
 visā pasaulē, ir jāsaglabā jaunajā regulā.
 Regulas pamatā ir
 ciešā saikne starp demokrātiju un cilvēktiesībām. Pēdējos gados ES demokrātijas atbalsta programma ir
 pastāvīgi attīstījusies un pilnveidojusies
 virzībā uz visaptverošu pieeju. Jo īpaši Padomes 2009. gada
 novembra secinājumi[2]
 par demokrātijas atbalstu ir pirmais stratēģiskais,
 konkrētais solis virzībā uz plašāku un
 saskaņotāku demokrātijas atbalsta politiku ES
 ārējās attiecībās. Komisija 2010. gada
 decembrī iesniedza pirmo ziņojumu par pasākumiem, kas veikti,
 pamatojoties uz minētajiem secinājumiem, un tika pieņemti jauni
 secinājumi[3],
 tostarp norādītas tās desmit valstis, kurās
 izmēģinājuma kārtā ir īstenojama
 Rīcības programma un veicami tūlītēji pasākumi.
 Tāpēc
 uzskata, ka ir svarīgi, lai nākotnes EIDHR saglabātu
 plašu darbības jomu, kas aptver esošo aizstāvības, pamatatbalsta
 un uz vietas veicamo darbību plašo klāstu, tostarp novērošanu
 vēlēšanās, atbalstot visas no demokrātijas izrietošās
 pamattiesības kopā ar visām citām
 cilvēktiesībām un pamatbrīvībām. Tā ir
 politikas racionalitātes, pieejas vispusīguma, darbību
 konsekvences un apjomradītu ietaupījumu garantija.
 Kopš 2007. gada EIDHR darbība
 ir vērsta uz pieciem mērķiem:
 ·
 stiprināt cilvēktiesību
 ievērošanu valstīs, kurās tās ir pakļautas
 vislielākajam riskam;
 ·
 stiprināt pilsoniskās sabiedrības
 nozīmi cilvēktiesību un demokrātisko reformu veicināšanā,
 atbalstot dažādas intereses pārstāvošu grupu
 miermīlīgu samierināšanu un uzlabojot politisko
 līdzdalību un pārstāvību;
 ·
 atbalstīt ar cilvēktiesībām un
 demokrātiju saistītās darbības ES pamatnostādnēs
 iekļautajās jomās, tostarp darbības, kas attiecas uz
 dialogu par cilvēktiesībām, uz cilvēktiesību
 aizstāvjiem, nāvessodu, spīdzināšanu un bērnu
 izmantošanu bruņotos konfliktos, bērnu tiesībām,
 vardarbību pret sievietēm un meitenēm un viņu visu veidu
 diskriminācijas apkarošanu, starptautiskajām humanitārajām
 tiesībām un iespējamām turpmākām
 vadlīnijām;
 ·
 atbalstīt un stiprināt starptautiskos un
 reģionālos pamatprincipus cilvēktiesību, taisnīguma,
 tiesiskuma aizsardzībai un demokrātijas veicināšanai;
 ·
 veicināt uzticību demokrātiskai
 vēlēšanu norisei un uzlabot vēlēšanu ticamību un
 pārredzamību, īpaši ar vēlēšanu novērošanas
 palīdzību.
 EIDHR paredzētā reaģēšanas stratēģija[4] pamatojas uz darbu
 galvenokārt kopā ar pilsoniskās sabiedrības
 organizācijām un ar to starpniecību ar mērķi
 aizsargāt pamatbrīvības, kas veido visu demokrātisko
 procesu pamatu, un palīdzēt pilsoniskajai sabiedrībai
 kļūt par ietekmīgu spēku politiskajā reformā un
 cilvēktiesību aizsardzībā.
 Šī reaģēšanas stratēģijas specifika tiks
 pilnībā saglabāta jaunajā Regulā.
 Tādējādi tā papildina jaunās paaudzes
 ģeogrāfiskās programmas, kurās arvien vairāk tiek
 integrēta demokrātija un cilvēktiesības,
 koncentrējoties galvenokārt uz publisko iestāžu pilnveidošanu.
 Turklāt
 jaunā EIDHR regula pilnveidos ES instrumentu kopumu, lai
 efektīvāk pievērstos situācijai valstīs, kurās ir
 sarežģīts vai ārkārtas stāvoklis un kurās
 cilvēktiesības un pamatbrīvības ir apdraudētas
 visvairāk. Nesenās norises Eiropas kaimiņattiecībās,
 jo īpaši tā dēvētais “arābu pavasaris”, ir
 pierādījušas, ka ir ļoti liels vietējais pieprasījums
 pēc lielākām brīvībām un tiesībām
 apvienojumā ar demokrātiju, kas ES ir jāatbalsta. Šādos
 gadījumos Eiropas Savienībai būs iespēja tieši
 finansēt ad hoc darbības ar tiešu dotāciju vai zemas
 vērtības dotāciju starpniecību. Tas attiecas uz
 gadījumiem, kad procedūru kārtība varētu
 nelabvēlīgi ietekmēt darbību efektivitāti vai
 pakļaut atbalsta saņēmējus nopietnai iebiedēšanai,
 represijām vai citu veidu riskiem. Ad hoc darbības
 principā tiktu iekļautas stratēģijas dokumentos un gada
 programmās. Tomēr izņēmuma gadījumos ad hoc
 darbības varētu noteikt īpašos pasākumos ārpus
 plānošanas cikla.
 Plašākā
 perspektīvā ierosinātā EIDHR regula būtu
 jāskata kontekstā ar visiem finanšu instrumentiem, kas
 ierosināti attiecībā uz daudzgadu finanšu plānu
 2014.–2020. gadam un izklāstīti paziņojumā “Budžets
 stratēģijai “Eiropa 2020””. Kopā ar 4. izdevumu kategorijā (“Globālā Eiropa”) iekļautajiem
 instrumentiem un Eiropas Attīstības fondu jaunais EIDHR instruments
 nodrošinās lielāku ES ārējās darbības konsekvenci
 un efektivitāti.
 Saskaņā ar Padomes Lēmumu, ar ko nosaka Eiropas Ārējās darbības dienesta
 (EĀDD) organizatorisko struktūru un darbību[5], Augstais
 pārstāvis/Viceprezidents nodrošina Savienības
 ārējās darbības vispārējo politisko
 koordināciju, tostarp ar EIDHR starpniecību. Jo īpaši EĀDD sniedz ieguldījumu EIDHR plānošanas
 un pārvaldības ciklā, kā izklāstīts
 minētā Padomes lēmuma 9. panta 3. punktā.
 2. APSPRIEŠANĀS AR
 IEINTERESĒTAJĀM PERSONĀM UN IETEKMES NOVĒRTĒJUMU
 REZULTĀTI
 Laikposmā no
 2010. gada 26. novembra līdz 2011. gada
 31. janvārim Eiropas Komisija organizēja sabiedrisko apspriešanu
 par turpmāko finansējumu ES ārējai darbībai. Šā
 procesa pamatā bija anketa tiešsaistē un pamatdokuments “Kāds
 būs finansējums ES ārējai darbībai pēc
 2013. gada?”, kuru sagatavojusi Komisija un iesaistītās EĀDD iestādes. Sabiedriskajā
 apspriešanā saņemtās 220 atbildes atspoguļoja plašu un
 daudzveidīgu viedokļu klāstu, pārstāvot dažādas
 struktūras, uzskatus un tradīcijas, kas raksturo ārējās
 darbības kopienu.
 Lielākā daļa respondentu
 (apmēram 70 %) apstiprināja, ka ES finanšu intervence ir
 radījusi ievērojamu pievienoto vērtību
 galvenajās politikas jomās ar ārējai darbībai
 paredzēto ES finanšu instrumentu starpniecību[6]. ES pievienotās
 vērtības kritēriju daudzi respondenti norādīja kā
 galveno virzītājfaktoru nākotnei — viņi uzskata, ka ES
 būtu jāizmanto savas konkurences priekšrocības, kas
 saistītas ar tās klātbūtni globālajā vidē,
 sava plašā pieredze, savs pārvalstiskums, sava koordinācijas
 veicinātāja loma un ka tai jāizmanto apjomradīti ietaupījumi.
 Gandrīz visi
 respondenti (92 %) atbalsta diferencētāku pieeju, kas
 pielāgota situācijai atbalsta saņēmēja valstī,
 pamatojoties uz pārdomātiem kritērijiem un efektīvu datu
 vākšanu, un kas izmantojama kā veids ES finanšu instrumentu ietekmes
 palielināšanai. Vairāk nekā divas trešdaļas respondentu
 uzskata, ka ES intereses tiek pietiekami ņemtas vērā tās
 ārējā darbībā un ka ārējā darbība
 būtu jāīsteno, vairāk pamatojoties uz ES
 vērtībām un principiem un uz partnervalstu attīstības
 mērķiem. Turpretī mazākums uzskata, ka ES
 ārējā darbība būtu vairāk jāvērš uz
 pašas ES interesēm globālajā ekonomikā, jo īpaši
 pievēršoties jaunietekmes ekonomikas valstīm.
 Attiecībā
 uz instrumentu vienkāršošanu un līdzsvaru starp
 ģeogrāfiskajiem un tematiskajiem instrumentiem pastāv
 dažādi viedokļi par ES tematisko programmu pārskatīšanu un
 to skaita iespējamo samazināšanu. Daudzi respondenti bažījas, ka
 tas varētu nozīmēt tematiskajai rīcībai pieejamās
 kopējās summas samazināšanu, un aicina vienkāršot
 noteikumus, kas reglamentē tematiskā finansējuma pieejamību
 un īstenošanu. Kā svarīgi ir uzsvērti vairāki
 tematiski jautājumi, piemēram, Eiropas Demokrātijas un
 cilvēktiesību instrumenta nostiprināšana, klimata
 pārmaiņu apkarošanas finansējums vai pašreizējās DCI
 tematiskās programmas. Ievērojams skaits respondentu atbalsta ES
 instrumentu ģeogrāfisko robežu elastīguma palielināšanu
 kā veidu, kā reaģēt uz starpreģionu
 problēmām.
 Vairākums
 respondentu uzskata, ka kopīga plānošana un līdzfinansēšana
 ar dalībvalstīm var palielināt ES ārējās
 darbības ietekmi un konsekvenci, vienkāršot atbalsta sniegšanu un
 samazināt vispārējās darījumu izmaksas.
 Attiecībā
 uz līdzīgiem uzskatiem un nosacījumiem respondenti plaši
 atbalsta nosacījumu izmantošanu, pamatojoties uz cilvēktiesību,
 minoritāšu tiesību, labas pārvaldības un kultūras
 izpausmju daudzveidības ievērošanu atbalsta saņēmēja
 valstī (78 %) vai uz attiecīgās valsts politikas
 kvalitāti un spēju un vēlmi īstenot pārdomātu
 politiku (63 %). Vairākums respondentu ir kritiski noskaņoti
 pret ārējās sadarbības balstīšanu uz ES
 interesēm.
 Attiecībā uz ES ārējo
 darbību cilvēktiesību un demokrātijas jomā visi
 respondenti uzsvēra vajadzību vēl vairāk veicināt un
 atbalstīt šos mērķus visā pasaulē, gan integrējot
 tos visos ES politikas virzienos un darbībās, gan atbalstot tos
 specializētā, atsevišķā, bet papildinošā finanšu
 instrumentā. Eiropas Demokrātijas un cilvēktiesību
 instruments tiek augstu vērtēts, un visas ieinteresētās
 personas aicināja ES palielināt tā potenciālu,
 aizsargāt tā pievienoto vērtību un palielināt tā
 iedarbības tempu, jo īpaši vissarežģītākajos un
 steidzamākajos gadījumos.
 Ietekmes novērtējums
 Komisija veica ietekmes novērtējumu
 (IN), kurā tika apsvērtas trīs galvenās politikas
 alternatīvas (ar dažām apakšiespējām):
 1) neizstrādāt atsevišķu EIDHR
 regulu un integrēt cilvēktiesības un demokrātiju citos
 instrumentos;
 2) neveikt izmaiņas pašreizējā
 regulā un tikai palielināt budžeta piešķīrumu,
 tādējādi paredzot papildu darbības pašreizējā
 regulējumā;
 3) izveidot iedarbīgāku regulu,
 vienlaikus saglabājot esošās regulas pamatiezīmes.
 Pirmā iespēja tika atmesta, jo bija
 skaidrs, ka atsevišķa cilvēktiesību un demokrātijas
 instrumenta neizveidošana būtu negatīvs politisks signāls un
 novestu pie tā, ka tiek atcelti tādi konkrēti, vērtīgi
 darbības principi kā uzņēmējvalsts piekrišanas
 neprasīšana vai koncentrēšanās uz pilsoniskās
 sabiedrības pārstāvjiem. Tas, savukārt, mazinātu
 ietekmes efektivitāti un būtiski pasliktinātu ES
 pamanāmību un reputāciju.
 Arī otrā iespēja tika atmesta,
 jo tā neļautu izmantot iespēju pienācīgi risināt
 jaunas problēmas, pielāgot gūtās atziņas un
 izpildīt jaunas prasības.
 Trešā iespēja tika paturēta, jo
 tā ļautu saglabāt instrumentu radītos politiskos un
 darbības ieguvumus, vienlaikus ļaujot labāk pielāgot
 regulu. Saskaņā ar šo iespēju jaunais projekts būtu
 jāveido kā efektīvāka regula.
 Pārskatītā instrumenta struktūra piedāvātu uz
 procesu vērstu rīku, koncentrējoties uz četriem
 dažādiem pasākumu kopumiem:
 ·
 tematiskās kampaņas,
 aizstāvības un uz vietas veicamo darbību kombinēšana
 nozīmīgiem mērķiem (piemēram, atbalsts
 demokrātijai) un būtisku tiesību pārkāpumu
 (piemēram, spīdzināšana, nāvessods, diskriminācija
 u. c.) novēršana, kā arī pamatatbalsta sniegšana
 galvenajiem dalībniekiem un saistītā pilsoniskā
 izglītošana;
 ·
 mērķtiecīgs atbalsts “plaukstošai”
 pilsoniskajai sabiedrībai, dodot tai iespēju tiekties uz
 demokrātiju un cilvēktiesībām un to aizsardzību un
 atbalstot tās īpašo lomu pozitīvu izmaiņu veicināšanā;
 ·
 nostiprināta ES spēja ātri
 reaģēt uz steidzami risināmiem cilvēktiesību
 jautājumiem un visaptveroša ES cilvēktiesību aizstāvju
 mehānisma izveide;
 ·
 nostiprināta un labāk integrēta
 pieeja demokrātijas cikliem, izmantojot novērošanu
 vēlēšanās un sniedzot citu veidu atbalstu demokrātijas un
 vēlēšanu procesos.
 3. PRIEKŠLIKUMA JURIDISKIE ASPEKTI
 Ierosinātais instrumenta pamatā ir
 Līguma par Eiropas Savienības darbību 209. pants, kas ir
 juridiskais pamats sadarbības attīstīšanai Savienības
 ārējās darbības principu un mērķu ietvaros.
 Turklāt Līguma par Eiropas Savienību 2. un 21. pantā
 ir pamatots, kāpēc Eiropas Savienībai ir svarīgi
 atbalstīt demokrātiju un cilvēktiesības kā daļu
 no tās ārējās darbības.
 Tā kā ierosinātajā
 regulā paredzētos mērķus dalībvalstis nevar
 pietiekamā mērā sasniegt vienas pašas, bet, ņemot
 vērā darbības mērogu un aptvērumu, tos var labāk
 sasniegt Savienības līmenī, Savienība var noteikt
 pasākumus saskaņā ar subsidiaritātes principu, kas noteikts
 Līguma 5. pantā. ES atrodas unikālā
 pozīcijā, kas tai ļauj daļu ārējās
 palīdzības nodrošināt dalībvalstu vārdā un
 kopā ar tām, tādējādi iemantojot lielāku
 uzticību valstīs, kurās tā darbojas. Daudzām
 dalībvalstīm nav iespējas un/vai vēlēšanās
 izstrādāt globālus ārējos instrumentus.
 Tāpēc intervence ES līmenī ir vienīgā
 iespēja popularizēt ES vērtības pasaulē un nodrošināt
 ES klātbūtni pasaules mērogā.
 Ierosinātā regula arī
 nostiprina koordinācijas spēju un veicina kopīgu plānošanu
 ar dalībvalstīm, nodrošinot efektīvu darba dalīšanu un
 iedarbīga atbalsta sniegšanu. Savienības palīdzību
 koncentrē uz jomām, kurās tai ir vislielākā ietekme,
 proti, uz demokrātijas, labas pārvaldības,
 cilvēktiesību un tiesiskuma veicināšanu visā pasaulē,
 tās paredzamo ilgtermiņa iesaistīšanos attīstības
 atbalsta sniegšanā un tās lomu koordinēšanā kopā ar
 dalībvalstīm. Saskaņā ar Līguma 5. pantā
 noteikto proporcionalitātes principu ierosinātajā regulā ir
 paredzēti vienīgi tādi pasākumi, kādi vajadzīgi
 tās mērķu sasniegšanai.
 4. IETEKME UZ BUDŽETU
 Ierosinātais instruments ir daļa no
 pasākumiem, kas īstenojami saskaņā ar Eiropas
 Savienības daudzgadu finanšu shēmas IV izdevumu kategoriju
 “Globālā Eiropa”. Finansējums šīs regulas īstenošanai
 laikposmam no 2014. līdz 2020. gadam ir
 EUR 1 578 000 000 (pašreizējās cenās). Tas
 atbilst aptuvenajam gada vidējam finansējumam
 EUR 225 000 000.
 2011/0412 (COD)
 Priekšlikums
 EIROPAS PARLAMENTA UN PADOMES REGULA
 ar ko izveido finanšu instrumentu
 demokrātijas un cilvēktiesību veicināšanai visā
 pasaulē
 EIROPAS PARLAMENTS UN EIROPAS
 SAVIENĪBAS PADOME,
 ņemot vērā Līgumu par
 Eiropas Savienības darbību un jo īpaši tā 209. un
 212. pantu,
 ņemot vērā Komisijas
 priekšlikumu,
 pēc leģislatīvā akta
 projekta nosūtīšanas valstu parlamentiem,
 ņemot vērā Eiropas Ekonomikas
 un sociālo lietu komitejas atzinumu[7],
 ņemot vērā Reģionu
 komitejas atzinumu[8],
 saskaņā ar parasto likumdošanas
 procedūru,
 tā kā:
 (1)
 Šī regula ir viens no instrumentiem, kas
 sniedz tiešu atbalstu Eiropas Savienības ārpolitikai. Tā
 aizstās Eiropas Parlamenta un Padomes 2006. gada 20. decembra
 Regulu (EK) Nr. 1889/2006 par finanšu instrumenta izveidi
 demokrātijas un cilvēktiesību atbalstam visā pasaulē[9].
 (2)
 Ar šo regulu izveido finanšu instrumentu
 demokrātijas un cilvēktiesību veicināšanai visā
 pasaulē, ņemot vērā palīdzību, ko sniedz
 neatkarīgi no trešo valstu valdību un citu valsts sektora iestāžu
 piekrišanas.
 (3)
 Līguma par Eiropas Savienību
 2. pants nosaka, ka Eiropas Savienība ir dibināta, pamatojoties
 uz vērtībām, kas respektē cilvēka cieņu,
 brīvību, demokrātiju, vienlīdzību, tiesiskumu un cilvēktiesības,
 tostarp pie minoritātēm piederošu cilvēku tiesības.
 Šīs vērtības ir kopīgas visām dalībvalstīm
 sabiedrībā, kurā dominē plurālisms,
 nediskriminācija, iecietība, tiesiskums, solidaritāte un
 sieviešu un vīriešu līdztiesība.
 (4)
 Līguma par Eiropas Savienību
 21. pants nosaka, ka Eiropas starptautiskās darbības
 virzītājspēks ir principi, kuri ir iedvesmojuši tās
 izveidi, proti, demokrātija, tiesiskums, universāls un nedalāms
 cilvēktiesību un pamatbrīvību princips, cilvēka
 cieņas neaizskaramība, vienlīdzības un solidaritātes
 princips, kā arī Apvienoto Nāciju Organizācijas
 Statūtu un starptautisko tiesību ievērošana.
 (5)
 Šis finanšu instruments veicina
 Savienības ārējās darbības, tostarp Eiropas
 Attīstības politikas, mērķu sasniegšanu.
 (6)
 Savienības ieguldījums
 demokrātijā un tiesiskumā un cilvēktiesību un
 pamatbrīvību ievērošanā sakņojas vispāratzītajos
 vispārējos principos, kas noteikti Starptautiskajā
 Cilvēktiesību hartā, un jebkurā citā
 cilvēktiesību instrumentā, kas pieņemts Apvienoto
 Nāciju Organizācijas ietvaros, kā arī attiecīgajos
 reģionālajos cilvēktiesību instrumentos.
 (7)
 Dzimumu līdztiesība un sieviešu
 tiesības ir cilvēka pamattiesības, un sociālā
 taisnīguma un minēto tiesību veicināšanas jautājums ir
 svarīgs šīs regulas komponents.
 (8)
 Kā noteikts Padomes 2009. gada
 18. novembra secinājumos par demokrātijas atbalstu ES
 ārējās attiecībās, demokrātija un
 cilvēktiesību aizsardzība ir savstarpēji cieši
 saistītas. Pamatbrīvības — vārda un biedrošanās
 brīvība — ir politiska plurālisma un demokrātiskā
 procesa priekšnoteikumi, bet demokrātiskā kontrole un varas
 nodalīšana ir būtiska, lai ilgtspējīgi īstenotu
 neatkarīgu tiesu un likuma varu, kas, savukārt, ir nepieciešama
 efektīvai cilvēktiesību aizsardzībai.
 (9)
 Veidot cilvēktiesību kultūru un
 panākt, lai demokrātija darbotos iedzīvotāju labā, ir
 īpaši neatliekami un sarežģīti jaunajās
 demokrātijās, un tas ir nebeidzams uzdevums galvenokārt
 attiecīgās valsts iedzīvotājiem, bet tas nemazina
 starptautiskās kopienas pienākumu. Šā uzdevuma
 īstenošanā ir arī nepieciešams iesaistīt vairākas
 iestādes, jo īpaši valstu demokrātiskos parlamentus, kam
 būtu jānodrošina līdzdalība, pārstāvība,
 reaģētspēja un atbildība.
 (10)
 Lai šos jautājumus risinātu
 efektīvi, pārredzami, savlaicīgi un elastīgi pēc
 Regulas (EK) Nr. 1889/2006 termiņa beigām, ir nepārtraukti
 vajadzīgi īpaši finanšu resursi un īpašs finanšu instruments, kas
 var turpināt darboties neatkarīgi.
 (11)
 Savienības palīdzība
 saskaņā ar šo regulu ir paredzēta tā, lai tā
 papildinātu dažādos citus instrumentus, kurus izmanto Savienības
 politikas īstenošanai demokrātijas un cilvēktiesību
 jomā un kuru klāsts ir plašs, sākot no politiskā dialoga un
 diplomātiskiem demaršiem un beidzot ar dažādiem finanšu un
 tehniskās sadarbības instrumentiem, ieskaitot gan
 ģeogrāfiskas, gan tematiskas programmas. Tas arī papildinās
 ar krīzi vairāk saistītās darbības, kuras tiek
 īstenotas saskaņā ar Stabilitātes instrumentu.
 (12)
 Saskaņā ar šo regulu Savienība
 sniegs palīdzību globālu, reģionālu, valsts
 mēroga un vietēju cilvēktiesību un demokrātijas
 jautājumu risināšanai partnerībā ar pilsonisko
 sabiedrību, un ar šādu palīdzību ir paredzēts aptvert
 visu veidu sociālo darbību, ko īsteno individuālas personas
 vai grupas, kuras ir neatkarīgas no valsts un aktīvi darbojas
 cilvēktiesību un demokrātijas atbalsta jomā.
 (13)
 Turklāt, tā kā demokrātijas un
 cilvēktiesību jomas mērķi arvien vairāk ir
 jāintegrē visos ārējās palīdzības finanšu
 instrumentos, Savienības palīdzībai saskaņā ar šo
 regulu būs īpaša papildinoša loma, ņemot vērā tās
 vispārīgo raksturu un neatkarību no trešo valstu valdību un
 citu valsts sektora iestāžu piekrišanas. Tas nodrošinās iespēju
 sadarboties ar pilsonisko sabiedrību cilvēktiesību un
 demokrātijas delikāto jautājumu risināšanā, nodrošinot
 elastīgumu, lai pielāgotos apstākļu maiņai. Tam
 būtu arī jānodrošina Savienības spēja skaidrot un
 atbalstīt konkrētus mērķus un pasākumus
 starptautiskā līmenī, kas nav ne ģeogrāfiski
 saistīti, ne orientēti uz krīzes situācijām un kam var
 būt nepieciešama starpvalstu pieeja vai kas var ietvert darbības gan
 Savienībā, gan vairākās trešās valstīs.
 Turklāt tas nodrošinās nepieciešamo pamatu tādām
 darbībām kā atbalsts neatkarīgām Eiropas
 Savienības vēlēšanu novērošanas misijām, kam
 nepieciešama politikas saskaņošana, vienota pārvaldības
 sistēma un kopēji darbības standarti.
 (14)
 Savienība pievērsīs īpašu
 uzmanību valstīm un steidzami risināmām
 situācijām, kurās cilvēktiesības un
 pamatbrīvības ir apdraudētas visvairāk un kurās šo
 tiesību un brīvību neievērošana ir īpaši izteikta un
 sistemātiska. Šādās situācijās politikas prioritātes
 būs veicināt attiecīgo starptautisko tiesību
 ievērošanu, nodrošināt materiālu atbalstu un rīcības
 līdzekļus vietējai pilsoniskajai sabiedrībai un sniegt
 ieguldījumu tās darbā, kas tiek veikts ļoti
 sarežģītos apstākļos. Konfliktsituācijās
 Savienība veicinās to, lai visas strīdā
 iesaistītās puses ievērotu savas likumīgās
 saistības, ko nosaka starptautiskās humanitārās
 tiesības, saskaņā ar attiecīgajām Savienības
 pamatnostādnēm.
 (15)
 Šādās
 vissarežģītākajās valstīs vai situācijās un
 arī lai ņemtu vērā cilvēktiesību aizstāvju
 steidzamās aizsardzības vajadzības, Savienībai būtu jāspēj
 elastīgi un savlaicīgi reaģēt, izmantojot ad hoc dotācijas.
 Tas jo īpaši attiecas uz gadījumiem, kad izvēlētā
 procedūru kārtība varētu tieši ietekmēt pasākumu
 efektivitāti vai pakļaut atbalsta saņēmējus
 būtiskai iebiedēšanai, represijām vai citu veidu riskiem.
 (16)
 Eiropas Savienības vēlēšanu
 novērošanas misijas veiksmīgi sniedz ievērojamu ieguldījumu
 demokrātijas procesu attīstībā trešās valstīs.
 Tomēr demokrātijas veicināšana izpaužas ne tikai
 vēlēšanu procesos. Tāpēc vēlēšanu
 novērošanas misiju izdevumiem nevajadzētu veidot nesamērīgi
 lielu daļu no kopējā finansējuma, kas pieejams
 saskaņā ar šo regulu.
 (17)
 Īstenošanas pilnvaras, kas saistītas ar
 to darbību plānošanu un finansēšanu, kuras tiek atbalstītas
 saskaņā ar šo regulu, būtu jāizmanto saskaņā ar
 Eiropas Parlamenta un Padomes 2011. gada 16. februāra
 Regulu (ES) Nr. 182/2011, ar ko nosaka normas un vispārīgus
 principus par dalībvalstu kontroles mehānismiem, kuri attiecas uz
 Komisijas īstenošanas pilnvaru izmantošanu. Ņemot vērā
 minēto īstenošanas aktu būtību, jo īpaši to orientāciju
 uz politiku vai to finansiālo ietekmi, to pieņemšanai, izņemot
 tehniskiem īstenošanas pasākumiem ar mazu finansiālo
 mērogu, būtu principā jāizmanto pārbaudes
 procedūra.
 (18)
 Kopēji noteikumi un procedūras
 Savienības ārējās darbības instrumentu īstenošanai
 ir paredzēti Eiropas Parlamenta un Padomes [..] Regulā (EK)
 Nr. .../...[10],
 turpmāk — Kopējā īstenošanas regula.
 (19)
 Eiropas Ārējās darbības
 dienesta organizatoriskā struktūra un darbība ir aprakstīta
 Padomes Lēmumā 2010/427/ES,
 IR PIEŅĒMUŠI ŠO REGULU.
 1. pants
 Priekšmets un mērķi
 Ar šo regulu izveido Eiropas Demokrātijas
 un cilvēktiesību instrumentu, saskaņā ar kuru
 Savienība sniedz palīdzību demokrātijas un tiesiskuma
 attīstībai un konsolidācijai un visu cilvēktiesību un
 pamatbrīvību ievērošanai.
 Šādas palīdzības
 mērķis jo īpaši ir:
 (a)
 uzlabot cilvēktiesību un
 pamatbrīvību ievērošanu atbilstoši Vispārējai
 cilvēktiesību deklarācijai un citiem starptautiskiem un
 reģionāliem instrumentiem cilvēktiesību jomā un nostiprināt
 to aizsardzību, veicināšanu un uzraudzību, galvenokārt
 sniedzot atbalstu pilsoniskās sabiedrības organizācijām,
 cilvēktiesību aizstāvjiem un personām, kas cietušas no
 represijām un ļaunprātīgas izmantošanas;
 (b)
 atbalstīt un konsolidēt demokrātijas
 reformas trešās valstīs, uzlabojot reprezentatīvu līdzdalības
 demokrātiju, nostiprinot vispārējo demokrātijas ciklu un
 uzlabojot vēlēšanu procesu ticamību, jo īpaši ar
 vēlēšanu novērošanas misiju starpniecību.
 2. pants
 Darbības joma
 1. Savienības
 palīdzība attiecas uz šādām jomām:
 (a)
 reprezentatīvas līdzdalības
 demokrātijas, tostarp parlamentāras demokrātijas, kā
 arī demokratizācijas procesu atbalstīšana un veicināšana,
 galvenokārt ar pilsoniskās sabiedrības organizāciju
 starpniecību, inter alia šādās jomās:
 i) pasākumi, lai veicinātu
 pulcēšanās un biedrošanās brīvību, netraucētas
 personu pārvietošanās brīvību, uzskatu un vārda
 brīvību, tostarp mākslinieciskās un kultūras izpausmes
 brīvību, preses un neatkarīgu plurālistisko plašsaziņas
 līdzekļu — gan tradicionālo, gan IKT balstīto —
 brīvību, interneta brīvību un pasākumus, kuru
 mērķis ir novērst administratīvus šķēršļus,
 kas apgrūtina šo brīvību izmantošanu, tostarp cīņu
 pret cenzūru;
 ii) tiesiskuma stiprināšana, tiesu
 iestāžu neatkarības veicināšana, tiesisku un institucionālu
 reformu sekmēšana un novērtēšana, kā arī tiesas
 pieejamības palielināšana;
 iii) Starptautiskās Krimināltiesas,
 starptautisku ad hoc kara noziegumu tribunālu un pārejas posma
 tiesiskuma, kā arī patiesības noskaidrošanas un
 samierināšanas mehānismu veicināšana un stiprināšana;
 iv) atbalsts reformām ar mērķi
 ieviest efektīvus un pārredzamus demokrātiskas atbildības
 un uzraudzības mehānismus, tostarp drošības un tiesiskuma
 jomā, un korupcijas apkarošanas pasākumu veicināšana;
 v) politiskā plurālisma un
 demokrātiskas politiskās pārstāvības veicināšana
 un pasākumi, lai stimulētu pilsoņu, jo īpaši sociāli
 atstumtu grupu, līdzdalību demokrātisko reformu procesā
 vietējā, reģionālā un valsts līmenī;
 vi) pasākumi, lai veicinātu sieviešu un
 vīriešu līdzvērtīgu dalību sociālajā,
 ekonomiskajā un politiskajā dzīvē un atbalstītu
 sieviešu iespēju, līdzdalības un politiskās
 pārstāvības vienlīdzību;
 vii) atbalsts pasākumiem, kuru
 mērķis ir atvieglot dažādas intereses pārstāvošu grupu
 samierināšanu, tostarp atbalsts uzticības vairošanas pasākumiem
 saistībā ar cilvēktiesībām un demokratizāciju;
 (b)
 to cilvēktiesību un
 pamatbrīvību veicināšana un aizsardzība, kas atzītas
 Vispārējā cilvēktiesību deklarācijā un citos
 starptautiskos un reģionālos dokumentos par pilsoniskām,
 politiskām, ekonomiskām, sociālām un kultūras tiesībām,
 galvenokārt izmantojot pilsoniskās sabiedrības
 organizācijas, inter alia šādās jomās:
 i) nāvessoda atcelšana,
 spīdzināšanas, ļaunprātīgas izturēšanās un
 cita veida cietsirdīgas, nehumānas un pazemojošas attieksmes vai soda
 mēru novēršana un spīdzināšanā cietušo personu
 rehabilitācija;
 ii) atbalsts un palīdzība
 cilvēktiesību aizstāvjiem un to aizsardzība
 saskaņā ar 1. pantu ANO Deklarācijā par atsevišķu
 personu, grupu un sabiedrības iestāžu tiesībām un atbildību
 veicināt un aizsargāt vispārēji atzītas
 cilvēktiesības un pamatbrīvības;
 iii) cīņa pret rasismu un ksenofobiju un
 jebkura veida diskrimināciju, tostarp dzimuma, rases, ādas
 krāsas, etniskās vai sociālās izcelsmes,
 ģenētisko īpatnību, valodas, ticības vai pārliecības,
 politisko vai jebkuru citu uzskatu, piederības nacionālajai
 minoritātei, īpašuma, izcelsmes, invaliditātes, vecuma vai
 seksuālās orientācijas dēļ;
 iv) domu, pārliecības un ticības
 brīvības veicināšana, tostarp veicot pasākumus, kuru
 mērķis ir izskaust visu veidu naidu, neiecietību un
 diskrimināciju ticības vai pārliecības dēļ, un
 veicinot iecietību un cieņu pret reliģisko un kultūras
 daudzveidību;
 v) pirmiedzīvotāju tiesības un pie
 minoritātēm un etniskajām grupām piederošo cilvēku
 tiesības;
 vi) sieviešu tiesības, kas atzītas
 Konvencijā par jebkuras sieviešu diskriminācijas izskaušanu un
 tās fakultatīvajos protokolos, tostarp pasākumi, lai
 cīnītos pret sieviešu dzimumorgānu kropļošanu, piespiedu
 laulībām, goda aizstāvēšanas noziegumiem, cilvēku
 tirdzniecību un pret sievietēm vērstu cita veida
 vardarbību;
 vii) bērna tiesības, kas atzītas
 Konvencijā par bērna tiesībām un tās
 fakultatīvajos protokolos, tostarp cīņa pret bērnu darbu,
 bērnu tirdzniecību un bērnu prostitūciju, kā arī
 pret bērnu-kareivju vervēšanu un izmantošanu;
 viii) personu ar invaliditāti tiesības;
 ix) ekonomiskās, sociālās un
 kultūras tiesības un darba pamatstandartu un korporatīvās
 sociālās atbildības veicināšana;
 x) izglītība, apmācība un
 uzraudzība cilvēktiesību un demokrātijas jomā, kā
 arī jomā, uz ko attiecas vii) punkts;
 xi) atbalsts vietējām,
 reģionālajām, valstu un starptautiskām pilsoniskās
 sabiedrības organizācijām, kas iesaistītas
 cilvēktiesību aizsardzībā, veicināšanā un aizstāvībā
 un vii) punktā minētajos pasākumos;
 (c)
 starptautiskās sistēmas stiprināšana
 cilvēktiesību, taisnīguma, tiesiskuma demokrātijas
 aizsardzībai un starptautisko humanitāro tiesību
 veicināšanai, jo īpaši:
 i) nodrošinot atbalstu starptautiskiem un
 reģionāliem instrumentiem, kas saistīti ar
 cilvēktiesībām, taisnīgumu, tiesiskumu un demokrātiju;
 ii) veicinot pilsoniskās sabiedrības
 sadarbību ar starptautiskām un reģionālām
 starpvaldību organizācijām un atbalstot pilsoniskās
 sabiedrības darbības, kuru mērķis ir veicināt un
 uzraudzīt tādu starptautisku un reģionālu instrumentu
 ieviešanu, kas ir saistīti ar cilvēktiesībām,
 taisnīgumu, tiesiskumu un demokrātiju;
 iii) nodrošinot apmācību par
 starptautiskajām humanitārajām tiesībām un to
 izplatīšanu un atbalstot to īstenošanu;
 (d)
 pasākumi, lai vairotu uzticību
 demokrātiskiem vēlēšanu procesiem un palielinātu to
 ticamību un pārredzamību, vienlaikus veicinot visa
 vēlēšanu cikla efektivitāti un konsekvenci, jo īpaši:
 i) izvēršot Savienības
 vēlēšanu novērošanas misijas;
 ii) veicot citus pasākumus saistībā
 ar vēlēšanu procesu uzraudzību;
 iii) sniedzot ieguldījumu, lai vairotu
 pilsoniskās sabiedrības organizāciju iespējas novērot
 vēlēšanas reģionālā un vietējā
 līmenī, un atbalstot šo organizāciju iniciatīvas ar
 mērķi palielināt dalību vēlēšanu procesā un
 kontroli pēc vēlēšanām;
 iv) atbalstot pasākumus, kuru
 mērķis ir konsekventi integrēt vēlēšanu procesus
 demokrātijas ciklā un īstenot Savienības vēlēšanu
 novērošanas misiju ieteikumus.
 2. Veicot visus šajā
 regulā minētos palīdzības pasākumus, attiecīgos
 gadījumos ņem vērā dzimumu līdztiesības,
 bērna tiesību, pirmiedzīvotāju tiesību, cilvēku
 ar invaliditāti tiesību veicināšanu un aizsardzību, kā
 arī pilnvarošanas, līdzdalības, neaizsargātu
 iedzīvotāju grupu nediskriminācijas un atbildības
 principus.
 3. Atbalsta pasākumus
 īsteno trešo valstu teritorijā, vai arī tie ir tieši
 saistīti ar situācijām, kas radušās trešās
 valstīs, vai tieši saistīti ar vispārēja vai
 reģionāla mēroga darbībām.
 4. Sniedzot atbalsta
 pasākumus, ņem vērā krīzes vai steidzamu
 situāciju specifiku un to valstu vai situāciju specifiku, kurās
 ir būtisks pamatbrīvību trūkums, kurās ir
 visvairāk apdraudēta cilvēku drošība vai kurās
 cilvēktiesību organizācijas un aizstāvji darbojas
 vissarežģītākajos apstākļos.
 3. pants
 Vispārēja plānošanas un īstenošanas sistēma
 Savienības palīdzību
 saskaņā ar šo regulu īsteno atbilstoši Kopējai
 īstenošanas regulai un izmantojot šādus pasākumus:
 (a)
 stratēģiskie dokumenti un —
 vajadzības gadījumā — to pārskatīšana;
 (b)
 gada rīcības programmas, individuāli
 pasākumi un atbalsta pasākumi;
 (c)
 īpaši pasākumi.
 4. pants
 Stratēģiskie dokumenti
 1. Stratēģiskajos
 dokumentos izklāsta Eiropas Savienības stratēģiju tās
 palīdzības sniegšanai saskaņā ar šo regulu, pamatojoties uz
 Savienības prioritātēm, starptautisko situāciju un galveno
 partneru darbību. Tie atbilst šīs regulas vispārējam
 mērķim, uzdevumiem, darbības jomai un principiem.
 2. Stratēģiskajos
 dokumentos izklāsta prioritārās jomas, kas izvēlētas
 Savienības finansējuma piešķiršanai šīs regulas
 spēkā esamības laikā, konkrētos mērķus,
 paredzamos rezultātus un izpildes rādītājus. Tajos arī
 norāda indikatīvu finanšu piešķīrumu — gan
 kopējo, gan sadalījumā pa prioritārām jomām;
 attiecīgā gadījumā var norādīt šāda
 piešķīruma diapazonu.
 3. Stratēģiskos
 dokumentus apstiprina saskaņā ar Kopējās īstenošanas
 regulas 15. panta 3. punktā noteikto procedūru. Ja tas ir
 vajadzīgs būtisku apstākļu un politikas izmaiņu
 dēļ, stratēģiskos dokumentus atjaunina saskaņā ar
 to pašu procedūru.
 5. pants
 Komiteja
 Komisijai palīdz Demokrātijas un
 cilvēktiesību komiteja, turpmāk — Komiteja.
 Minētā Komiteja ir komiteja Regulas (ES) Nr. 182/2011
 nozīmē.
 6. pants
 Bāzes finansējums
 Finansējums šīs regulas
 īstenošanai laikposmam no 2014. līdz 2020. gadam ir
 EUR 1 578 000 000 (pašreizējās cenās). Gada
 apropriācijas apstiprina budžeta lēmējinstitūcija atbilstīgi
 2014.–2020. gada finanšu shēmas ierobežojumiem.
 7. pants
 Eiropas Ārējās darbības dienests
 Šo regulu piemēro
 saskaņā ar Padomes Lēmumu 2010/427/ES, ar ko nosaka Eiropas Ārējās darbības
 dienesta organizatorisko struktūru un darbību.
 8. pants
 Stāšanās spēkā
 Šī regula stājas spēkā
 trešajā dienā pēc tās publicēšanas Eiropas
 Savienības Oficiālajā Vēstnesī.
 To piemēro no 2014. gada
 1. janvāra.
 Šī regula
 uzliek saistības kopumā un ir tieši piemērojama visās
 dalībvalstīs.
 Briselē,
 Eiropas Parlamenta
 vārdā — Padomes vārdā —
 priekšsēdētājs priekšsēdētājs
 TIESĪBU AKTU PRIEKŠLIKUMA
 FINANŠU PĀRSKATS
 1. PRIEKŠLIKUMA/INICIATĪVAS KONTEKSTS
 1.1. Priekšlikuma/iniciatīvas nosaukums
 1.2. Attiecīgā
 politikas joma ABM/ABB struktūrā
 1.3. Priekšlikuma/iniciatīvas
 būtība
 1.4. Mērķi
 1.5. Priekšlikuma/iniciatīvas
 pamatojums
 1.6. Ilgums
 un finansiālā ietekme
 1.7. Paredzētie
 pārvaldības veidi
 2. PĀRVALDĪBAS PASĀKUMI
 2.1. Uzraudzības
 un ziņošanas noteikumi
 2.2. Pārvaldības
 un kontroles sistēma
 2.3. Krāpšanas
 un pārkāpumu apkarošanas pasākumi
 3. PRIEKŠLIKUMA/INICIATĪVAS
 PAREDZAMĀ FINANSIĀLĀ IETEKME
 3.1. Attiecīgās
 daudzgadu finanšu shēmas izdevumu kategorijas un budžeta izdevumu
 pozīcijas
 3.2. Paredzamā
 ietekme uz izdevumiem
 3.2.1. Paredzamās ietekmes uz izdevumiem
 kopsavilkums
 3.2.2. Paredzamā
 ietekme uz darbības apropriācijām
 3.2.3. Paredzamā
 ietekme uz administratīvajām apropriācijām
 3.2.4. Saderība
 ar kārtējo daudzgadu finanšu shēmu
 3.2.5. Trešo
 personu dalība finansējumā
 3.3. Paredzamā ietekme
 uz ieņēmumiem
 TIESĪBU
 AKTU PRIEKŠLIKUMA FINANŠU PĀRSKATS
 1. PRIEKŠLIKUMA/INICIATĪVAS KONTEKSTS
 1.1. Priekšlikuma/iniciatīvas
 nosaukums
 Priekšlikums
 Eiropas Parlamenta un Padomes regulai, ar ko izveido finanšu instrumentu
 demokrātijas un cilvēktiesību veicināšanai visā
 pasaulē
 1.2. Attiecīgā
 politikas joma ABM/ABB struktūrā[11]
 19. iedaļa:
 Ārējās attiecības
 Darbība
 19 04: Eiropas Demokrātijas un cilvēktiesību instruments (EIDHR)
 Šīs
 budžeta nodaļas iedaļa atbilst pašreizējai 2007.–2013. gada
 finanšu instrumentu struktūrai. Tiek ierosināts saglabāt to pašu
 darbību un iedaļu 19 04.
 1.3. Priekšlikuma/iniciatīvas
 būtība
 ̈ Priekšlikums/iniciatīva
 attiecas uz jaunu darbību
 ̈ Priekšlikums/iniciatīva
 attiecas uz jaunu darbību, pamatojoties uz izmēģinājuma
 projektu/sagatavošanas darbību[12]
 x Priekšlikums/iniciatīva
 attiecas uz esošas darbības pagarināšanu
 ̈ Priekšlikums/iniciatīva
 attiecas uz darbību, kas pārveidota jaunā darbībā
 1.4. Mērķi
 1.4.1. Komisijas
 daudzgadu stratēģiskie mērķi, ko plānots sasniegt ar
 priekšlikumu/iniciatīvu
 Šā
 finanšu instrumenta mērķis ir atbalstīt turpmāk
 izklāstītos stratēģiskos mērķus, kas noteikti
 Komisijas paziņojumā “Budžets stratēģijai
 “Eiropa 2020” — II daļa”, 2011. gada
 29. jūnijs (COM/2011/500 — “Budžets stratēģijai
 “Eiropa 2020” — II daļa. Faktu lapa “Ārējā
 darbība”, 43. lpp).
 Šai
 regulai būs divi mērķi:
 1.
 uzlabot to cilvēktiesību un pamatbrīvību ievērošanu,
 kas atzītas Vispārējā cilvēktiesību
 deklarācijā un citos starptautiskos un reģionālos
 instrumentos, kā arī nostiprināt to aizsardzību,
 veicināšanu un uzraudzību, galvenokārt sniedzot atbalstu
 attiecīgām pilsoniskās sabiedrības organizācijām,
 cilvēktiesību aizstāvjiem un personām, kas cietušas no
 represijām un ļaunprātīgas izmantošanas;
 2.
 atbalstīt un konsolidēt demokrātijas reformas trešās
 valstīs, uzlabojot reprezentatīvu līdzdalības
 demokrātiju, nostiprinot vispārējo demokrātijas ciklu un
 uzlabojot vēlēšanu procesu ticamību, jo īpaši ar
 vēlēšanu novērošanas misiju starpniecību.
 1.4.2. Konkrētie mērķi
 un attiecīgās ABM/ABB darbības
 Abi minētie mērķi praksē tiks
 īstenoti, izmantojot dažādus konkrētos mērķus.
 Konkrētais mērķis Nr. 1
 Organizēt tematiskās kampaņas,
 kombinējot aizstāvības un uz vietas veicamās darbības
 nozīmīgiem mērķiem (piemēram, starptautiskais
 tiesiskums) un novēršot būtiskus tiesību pārkāpumus
 (piemēram, spīdzināšana, nāvessods, diskriminācija
 u. c.), kā arī sniedzot pamatatbalstu galvenajiem
 dalībniekiem un saistītajai pilsoniskajai izglītošanai.
 Konkrētais mērķis Nr. 2
 Sniegt mērķtiecīgu atbalstu “plaukstošai”
 pilsoniskajai sabiedrībai, dodot tai iespēju tiekties uz
 demokrātiju un cilvēktiesībām un to aizsardzību un
 atbalstot tās īpašo lomu pozitīvu izmaiņu
 veicināšanā.
 Konkrētais mērķis Nr. 3
 Nostiprināt ES spēju rīkoties
 vissarežģītākajā vidē, ātri reaģēt uz steidzami
 risināmiem cilvēktiesību jautājumiem un atbalstīt
 cilvēktiesību aizstāvjus, kam vajadzīga aizsardzība.
 Konkrētais mērķis Nr. 4
 Īstenot
 nostiprinātu un labāk integrētu pieeju demokrātijas
 cikliem, izmantojot novērošanu vēlēšanās un sniedzot
 citu veidu atbalstu demokrātijas un vēlēšanu procesos.
 1.4.3. Paredzamie rezultāti un
 ietekme
 Norādīt,
 kāda ir priekšlikuma/iniciatīvas iecerētā ietekme uz
 finansējuma saņēmējiem/mērķgrupām.
 Atbalstīt
 taustāmu rezultātu sasniegšanu demokrātijas un
 cilvēktiesību veicināšanā un atbalstīšanā
 visā pasaulē.
 Savlaicīgi
 uzsākt projektus, tostarp izmantot ātrās reaģēšanas
 mehānismu attiecībā uz steidzami risināmiem
 vardarbības gadījumiem un cilvēktiesību aizstāvjiem. Savlaicīga kontrole, papildu pasākumi,
 maksājumi un slēgšana.
 1.4.4. Rezultātu un ietekmes
 rādītāji
 Norādīt
 priekšlikuma/iniciatīvas īstenošanas uzraudzībā
 izmantojamos rādītājus.
 Abu minēto mērķu un visu četru
 konkrēto mērķu īstenošana tiks novērtēta, inter
 alia izmantojot šādus rezultatīvos un ietekmes
 rādītājus:
 uzsākto kampaņu skaits, tostarp veicināšanas
 pasākumu skaits un jo īpaši to pozitīvo izmaiņu skaits,
 kuras ieviestas trešo valstu normatīvajos aktos attiecībā uz
 cilvēktiesību klauzulām;
 starptautisko konvenciju ratifikācijas gadījumu
 skaits un jo īpaši tas, cik daudzas konvencijas cik daudzās
 valstīs varēja stāties spēkā mūsu atbalsta
 rezultātā;
 konkrētu uz vietas veiktu darbību skaits un jo
 īpaši to novājināto pilsoniskās sabiedrības organizāciju
 un/vai bez balsstiesībām esošo grupu skaits, kuras ir
 atbalstītas un kurām citādi nebūtu pievērsta
 uzmanība;
 to pilsoņu, profesionāļu un studentu skaits,
 kuri apmācīti, informēti un izglītoti
 cilvēktiesību un demokrātijas jomā;
 atbalstīto galveno dalībnieku skaits, jo
 īpaši to starptautisko organizāciju pasākumu, ziņojumu,
 tiesas spriedumu un/vai paziņojumu skaits, kuri tieši saistīti ar
 mūsu atbalstu;
 pasaules un vietējā līmenī veikto
 pilsoniskās sabiedrības projektu skaits un to ietekme no cilvēktiesību
 veicināšanas, aizsardzības un uzraudzības viedokļa;
 cilvēktiesību aizstāvju lietu skaits, jo
 īpaši to privātpersonu skaits, kurām nodrošināta
 politiskā, tiesiskā un/vai fiziskā aizsardzība un kuras
 atbrīvotas no to ļaunprātīgas izmantošanas;
 vissarežģītākajās valstīs un
 situācijās īstenoto projektu skaits un jo īpaši to
 darbību un dalībnieku skaits, kuri sasniegti
 vissarežģītākajos apstākļos;
 atbalstīto, uzraudzīto un kontrolēto
 vēlēšanu procesu skaits, jo īpaši šajā jomā
 īstenoto ES vēlēšanu novērošanas misiju ieteikumu skaits.
 1.5. Priekšlikuma/iniciatīvas
 pamatojums
 1.5.1. Īstermiņa vai ilgtermiņa vajadzības
 Paskaidrojuma
 raksta 1. iedaļā ir izklāstītas politikas
 prasības, ko instruments tiecas izpildīt politikas
 pamatnostādņu attīstības kontekstā. Ņemot
 vērā demokrātijas un cilvēktiesību veicināšanas
 un atbalstīšanas specifiku visā pasaulē, kā arī
 reaģējot uz steidzami novēršamiem cilvēktiesību aizstāvju
 cilvēktiesību aizsardzības pārkāpumiem, noteiktās
 prasības būs gan īstermiņa, gan ilgtermiņa
 prasības.
 1.5.2. ES
 iesaistīšanās pievienotā vērtība
 Ņemot vērā tās sasniegumus
 konfliktsituāciju risināšanā, miera veicināšanā un
 labklājības radīšanā, ES, šķiet, būtu ļoti
 atbilstošā situācijā, lai gūtu panākumus
 ārējā darbībā tās dalībvalstu
 vārdā un kopā ar tām, kopumā iemantojot lielāku
 uzticību valstīs, kurās tā darbojas.
 Tā atrodas izdevīgā situācijā, lai uzņemtos
 pasaules līdera lomu savu pilsoņu vārdā, jo īpaši
 demokrātijas un cilvēktiesību atbalstīšanā un
 veicināšanā. Tomēr Eiropas pievienoto
 vērtību nevar samazināt līdz bilancei —
 ieguldījuma sniegšana miera veicināšanā visā pasaulē,
 palīdzības sniegšana pasaules visnabadzīgākajiem
 cilvēkiem un demokratizācijas un cilvēktiesību
 ievērošanas atbalstīšana ir neapstrīdams apliecinājums tam,
 kā ES rada pievienoto vērtību ar savu darbu ik dienas. Tieši
 šīs būs nākamo ES ārējās darbības finanšu
 instrumentu prioritātes.
 Visām 27 dalībvalstīm darbojoties
 saskaņā ar vienotu politiku un stratēģijām, ES var
 sasniegt kritisko masu, lai risinātu globālas problēmas,
 piemēram, veicinātu cilvēktiesību universālumu visiem
 cilvēkiem.
 Ņemot vērā ES lielo mērogu, tā var
 sniegt palīdzību pasaules visattālākajos reģionos,
 attiecībā uz kuriem lielākajai daļai dalībvalstu ir
 maza stratēģiskā interese, kuros to klātbūtne ir
 ierobežota un kuros tām ir samazinātas rīcības
 iespējas. Pateicoties ES darbībai, piemēram, Fidži, Vanuatu vai
 Austrumtimorā, kur nesen tika nodrošināts jauns finansējums
 demokrātijas stabilizēšanai un attīstības ilgtspējas
 nostiprināšanai, atbalsts sasniedz tos cilvēkus, kuriem tas ir
 vajadzīgs visvairāk, bet kuri citādi to nesaņemtu.
 Budžeta ierobežojumu laikā, kad vairākas
 dalībvalstis ir spiestas izbeigt savu darbību atsevišķās
 nozarēs un pat valstīs, ES joprojām spēj uzņemties
 aktīvu lomu miera, demokrātijas, solidaritātes,
 stabilitātes, labklājības veicināšanā un
 nabadzības mazināšanā mūsu tiešajās
 kaimiņvalstīs un visā pasaulē. Šajā saistībā
 no tīri ekonomiskā viedokļa pašlaik ir tik lietderīgi
 kā vēl nekad ieguldīt naudu ES līmenī tur, kur var
 panākt reālu rezultātu. Faktiski rīcība ar ES
 starpniecību var dot iespēju dalībvalstīm ietaupīt
 naudu. Saskaņā ar nesen veiktu neatkarīgu
 pētījumu (Eiropas pieejas priekšrocības, autors: HTSPE)
 atsevišķas atbalsta efektivitātes reformas, jo īpaši darba
 dalīšanas ziņā, varētu palielināt potenciālos
 ietaupījumus par 3–6 miljardiem gadā.
 Sadarbība ar ES arī izmaksā lētāk.
 Administratīvās izmaksas, kas pēc 2009. gada datiem tiek
 lēstas 5,4 % apmērā, ir zemākas nekā
 vidējās administratīvās izmaksas, kas rodas galvenajiem
 finansētājiem saistībā ar divpusēju atbalstu.
 Piemērojamie administratīvie noteikumi ir paredzēti, lai
 nodrošinātu, ka ES nodokļu maksātāju nauda tiek
 tērēta pienācīgi, izmantojot stingrus kritērijus, ko
 var uzraudzīt.
 Turklāt Eiropas Komisija ir viena no
 vispārredzamākajām atbalsta piešķiršanas iestādēm
 pasaulē. Šāda pārredzamība pati par sevi ir svarīgs
 instruments efektīvas rentabilitātes nodrošināšanai. To ir
 atzinusi organizācija “Publish what you Fund” (“Publicē, ko
 finansē”), kas savā pirmajā finansētāju atbalsta
 pārredzamības novērtējumā, kurš veikts šā gada
 februārī, ierindoja Eiropas Komisiju 4. vietā (no 30).
 Mēs turpinām tiekties uz turpmākiem uzlabojumiem.
 Nesenajās apspriedēs par Zaļo grāmatu,
 kas veiktas, lai uzzinātu ieinteresēto personu viedokļus par
 mūsu attīstības politiku, visi dalībnieki, kas sniedza
 atsauksmes, bija vienisprātis par ES pozitīvo ieguldījumu labas
 pārvaldības (tostarp pilsoniskās sabiedrības iesaistīšanas),
 drošības, cilvēktiesību un dzimumu līdztiesības
 atbalstīšanā.
 1.5.3. Līdzīgas
 līdzšinējās pieredzes rezultātā gūtās
 atziņas
 Pārskatīšanā un
 novērtēšanā tika uzsvērtas vairākas priekšrocības
 EIDHR
 piedāvā rīcības neatkarību, ļaujot darboties bez
 vajadzības prasīt valdības piekrišanu, — tas ir
 ļoti būtisks aspekts, jo īpaši delikātajās
 demokrātijas un cilvēktiesību jomās.
 Tādējādi šis instruments atbalsta nākamo jauno baltkrievu
 līderu demokrātisko izglītošanu absolventu līmenī
 ārvalstīs un tiecas uz to, lai mazinātu to demokrātijas
 aktīvistu netaisnīgu atzīšanu par noziedzniekiem, kuri
 ieslodzīti par atrašanos opozīcijā. Ir vajadzīga cietušo
 aizstāvju, piemēram, advokātu, aizstāvība (ar
 cilvēktiesību aizstāvju sistēmas starpniecību), jo
 pastāv risks, ka viņi var tikt ieslodzīti par to, ka
 uzņemas ar prodemokrātijas aktīvistiem vai tiesību
 aizstāvjiem saistītas lietas.
 EIDHR
 arī piedāvā lielāku elastīgumu un spēju
 reaģēt uz apstākļu izmaiņām pretēji
 ģeogrāfisko programmu ilgtermiņa plānošanas pieejai.
 Tūlītēja palīdzība tika sniegta reformai
 Tunisijā, lai izstrādātu pārejas ceļvedi un
 palīdzētu pilsoniskajai sabiedrībai sniegt ieguldījumu
 visā procesā. EIDHR arī nodrošinās politisko partiju
 aktīvistu apmācību par demokrātiju, atbalstīs preses
 brīvību un plurālistisko plašsaziņas
 līdzekļu — gan tradicionālo, gan IKT balstīto —
 neatkarību, tostarp elektroniskās saziņas tehnoloģijas bez
 cenzūras un bez pārtraukumiem, uzraudzīs demokrātijas
 pāreju un atbalstīs pilsoniskās sabiedrības
 izglītošanu par demokrātijas jautājumiem. EIDHR
 varētu būt arī pieejams, lai pastiprinātu plašsaziņas
 līdzekļu izlaides jaudu un apmācītu žurnālistus.
 Ņemot vērā gaidāmās vēlēšanas Tunisijā,
 tas nodrošina apmācību tūkstošiem vietējo
 novērotāju un veicina gatavošanos paredzētajai ES
 vēlēšanu novērošanas misijai.
 EIDHR
 arī darbojas vissarežģītākajā vidē,
 kur pamattiesības un brīvības ir apdraudētas
 visvairāk. Lai aizsargātu aktīvistu un to citu personu fizisko
 drošību, kuru dzīvība var būt būtiski apdraudēta,
 sīkāka informācija par šādiem projektiem nav publiskojama.
 Eiropas Komisija pēc pieprasījuma ziņo par šiem projektiem
 pilnvarotām personām Padomē, Parlamentā un EĀDD, un
 tā var tikai cildināt šo aizrautīgo aktīvistu drosmi.
 Šādu sarežģītu gadījumu īpatsvars
 ir apmēram 20 % no EIDHR darbībām. Kopš
 2007. gada EIDHR ir atbalstījis vairāk nekā
 100 šādu projektu (EUR 60 miljonu vērtībā).
 Jo īpaši ar sava Cilvēktiesību aizstāvju (CTA) tīkla
 atbalstu EIDHR ir atbalstījis 19 CTA projektus
 (EUR 13,5 miljonu vērtībā) vairāk nekā
 45 valstīs.
 Šajā kontekstā EIDHR darbību
 varētu salīdzināt ar svaiga gaisa malku, jo
 lielākā daļa projektu ir vērsta uz palīdzību
 novājinātas vai sagrautas pilsoniskās sabiedrības un
 plašsaziņas līdzekļu izdzīvošanai, radot iespējas
 dialogam un pārmaiņām. Tas piedāvā iespēju
 nodrošināt bieži vien ārvalstīs mītošu studentu un neaizsargātu
 iedzīvotāju grupu izglītošanu par demokrātijas
 jautājumiem. Tas palīdz aizstāvēt pilsonisko
 sabiedrību un diasporas ārvalstīs. Dažkārt tas
 vienkārši cenšas aizsargāt antidemokrātisko represiju upurus un
 vajadzības gadījumā panākt to izbraukšanu no valsts uz
 drošu vietu.
 Papildus “jasmīnu revolūcijai” tagad var
 atklāt, ka EIDHR Tunisijā 2010. gadā pirms
 pārejas īstenošanas atbalstīja Tunisijas Cilvēktiesību
 līgas (LTDH), Demokrātisko sieviešu asociācijas (AFTD),
 arodbiedrību (UGTT), tiesnešu un advokātu asociāciju un
 citu organizāciju darbības. Šā atbalsta publicitātes
 trūkums tolaik, iespējams, tika interpretēts kā
 novēršanās vai atsaucības trūkums, bet faktiski EIDHR
 aktīvi darbojās uz vietas.
 Pārskatīšanā un
 novērtēšanā ir arī uzsvērti trīs jautājumu
 kopumi
 Pirmkārt, plaši definēti mērķi un
 stratēģijas ir zināmā mērā izraisījušas pieeju
 sadrumstalotību un instrumenta saprotamības trūkumu,
 radot dublēšanās riskus, sarežģījumus darbību ietekmes
 novērtēšanā un pavājinot papildināmību.
 Otrkārt, lai gan vissarežģītākajās
 situācijās oficiālais projekta apraksts bieži vien ir ticis
 “aizēnots” ar tradicionālākām attīstības
 darbībām, lai pasargātu projektu no nelabvēlīgas
 vides, to EIDHR resursu papildināmība, kuriem nav
 vajadzīga valsts piekrišana, rada arī risku, ka tie varētu tikt
 izmantoti neprioritārām darbībām no
 instrumenta darbības jomas viedokļa. Tas ir novedis pie
 kvalitatīvā atbalsta pasākumu noteikšanas.
 Treškārt, arvien atkārtojas nepieciešamība palielināt
 instrumenta elastīgumu. Tas jo īpaši attiecas uz to
 ierobežoto instrumenta daļu, ko izmanto vissarežģītāko
 situāciju atrisināšanai cilvēktiesību pārkāpumu
 un steidzamības gadījumos, attiecībā uz kuriem atklātu
 uzaicinājumu sistēma šķistu neatbilstoša.
 1.5.4. Saderība
 un iespējamā sinerģija ar citiem attiecīgajiem
 instrumentiem
 Šā
 skaidrā Līguma mandāta rezultātā demokrātijas un
 cilvēktiesību veicināšana un atbalstīšana ir
 jāintegrē visos ES politikas virzienos.
 EIDHR ir daļa no tādu dažādu
 ārējās darbības finanšu instrumentu arhitektūras,
 kurus kopīgi ierosinājusi Eiropas Komisija un Augstais
 pārstāvis KĀDP jautājumos. Tas papildina ilgtermiņa
 instrumentus, koncentrējoties uz pilsoniskās sabiedrības
 organizāciju darbībām demokrātijas un
 cilvēktiesību jomā, pievēršoties
 vissarežģītākajām situācijām, finansējot ES
 vēlēšanu novērošanas misijas un atbalstot vietējas,
 reģionālas un vispasaules mēroga kampaņas, kas
 veltītas būtiskākajiem cilvēktiesību jautājumiem.
 Tas ir būtiska daļa no plašāka ārējās
 darbības instrumentu klāsta, kas paredzēts, lai veicinātu
 un nodrošinātu cilvēktiesību ievērošanu. Tas arī
 papildina to instrumentu klāstu, kuri paredzēti krīžu
 pārvarēšanai un novēršanai papildus humanitārajam
 atbalstam, KĀDP darbībām un Stabilitātes instrumentam,
 nodrošinot drīzu atbalstu steidzami risināmos cilvēktiesību
 pārkāpumu gadījumos. Tas arī darbojas kā saikne ar
 palīdzības, rehabilitācijas un attīstības
 darbībām, piedāvājot iespēju nodrošināt fizisku
 un garīgu rehabilitāciju un reintegrāciju no
 ļaunprātīgas rīcības cietušajiem vai
 palīdzēt cilvēktiesību aizstāvjiem, kuriem steidzami
 nepieciešama aizstāvība.
 Ir
 svarīgi uz vietas pragmatiski nodrošināt koordināciju ar citiem
 mijiedarbīgiem instrumentiem un pienācīgu darba sadalījumu
 starp EIDHR un šādiem instrumentiem, jo īpaši gadījumu
 vajadzību novērtēšanas posmos. EIDHR patiešām
 papildina ECHO darbības, jo bēgļi un
 humanitārās palīdzības saņēmēji bieži vien
 ir cilvēktiesību pārkāpumu upuri, kas ir
 jādokumentē, jāreģistrē un jāārstē. Pastāv
 spēcīga sinerģija un savstarpēja pastiprinoša saikne ar
 Stabilitātes instrumentu (piemēram, ārkārtas
 gadījumos), Nevalstisko dalībnieku programmu (piemēram, atbalsts
 pilsoniskās sabiedrības organizācijām), programmu
 “Ieguldīšana cilvēkos” (piemēram, dzimumu grupas un grupas bez
 balsstiesībām) un nākotnē arī ar jauno
 Pilsoniskās sabiedrības kaimiņattiecību instrumentu.
 1.6. Ilgums un
 finansiālā ietekme
 x Ierobežota ilguma priekšlikums/iniciatīva
 –
 x Priekšlikuma/iniciatīvas darbības laiks: no 2014. gada
 1. janvāra
 –
 Finansiālā ietekme: no
 2014. gada 1. janvāra līdz 2020. gada
 31. decembrim
 ̈ Neierobežota ilguma priekšlikums/iniciatīva
 –
 Īstenošana ar uzsākšanas periodu no YYYY.
 līdz YYYY. gadam,
 –
 pēc kura turpinās normāla
 darbība.
 1.7. Paredzētie
 pārvaldības veidi[13]
 x Komisijas īstenota centralizēta
 tieša pārvaldība
 x Centralizēta netieša
 pārvaldība, izpildes uzdevumus
 deleģējot:
 –
 x izpildaģentūrām
 –
 x Kopienu izveidotām struktūrām[14]
 –
 x valstu publiskā sektora struktūrām vai
 struktūrām, kas veic valsts pārvaldes uzdevumus
 –
 x personām, kurām ir uzticēts veikt īpašas
 darbības saskaņā ar Līguma par Eiropas Savienību
 V sadaļu un kuras ir noteiktas attiecīgā pamataktā
 Finanšu regulas 49. panta nozīmē
 x Dalīta pārvaldība kopā ar dalībvalstīm
 x Decentralizēta pārvaldība kopā ar trešām valstīm
 x Pārvaldība kopā ar starptautiskām organizācijām (precizēt)
 Ja norādīti
 vairāki pārvaldības veidi, sniedziet papildu informāciju
 iedaļā “Piezīmes”.
 Piezīmes
 Ņemot
 vērā instrumenta specifiku delikātu un sarežģītu
 cilvēktiesību un demokrātijas jautājumu
 risināšanā, jo īpaši vissarežģītākajās valstīs
 un situācijās, kā arī steidzami vajadzīgas
 aizstāvības gadījumos, tā labā ir jāizmanto
 maksimāli plašs pārvaldības veidu klāsts.
 2. PĀRVALDĪBAS PASĀKUMI
 2.1. Uzraudzības un
 ziņošanas noteikumi
 Norādīt
 periodiskumu un nosacījumus.
 Eiropas
 Komisijas uzraudzības un novērošanas sistēmas arvien biežāk
 tiek vērstas uz rezultātiem. Tajās tiek iesaistīti
 iekšējie darbinieki, kā arī ārēji eksperti.
 Uzdevumu
 koordinatori delegācijās un galvenajā mītnē
 dažādos veidos pastāvīgi uzrauga projektu un programmu īstenošanu,
 kad vien iespējams veicot apmeklējumus uz vietas. Uzraudzība
 nodrošina svarīgu informāciju par notikumu virzību, tā
 palīdz koordinatoriem apzināt faktiskos un potenciālos
 trūkumus un veikt izlabošanas pasākumus.
 Lai
 novērtētu ES ārējo darbību rezultātus, izmantojot
 trīs dažādas sistēmas, tiek nolīgti ārēji
 neatkarīgi eksperti. Šādi novērtējumi veicina
 atbildību un notiekošās intervences uzlabošanos, tie arī
 ļauj gūt atziņas no iepriekšējās pieredzes, kas
 ņemamas vērā nākotnes politikas un darbību virzienu
 noteikšanā. Visos šajos instrumentos izmanto starptautiski atzītos OECD–DAC
 novērtēšanas kritērijus, tostarp (potenciālo) ietekmi.
 Pirmkārt,
 projektu līmenī galvenās mītnes pārvaldītā
 uz rezultātiem orientētā uzraudzības (ROM)
 sistēma nodrošina īsu, koncentrētu kopsavilkumu par
 atlasīto intervences pasākumu kvalitāti. Izmantojot īpaši
 strukturētu, standartizētu metodoloģiju, neatkarīgi ROM
 eksperti piešķir atzīmes, uzsverot projekta priekšrocības un
 trūkumus un sniedzot ieteikumus par to, kā uzlabot efektivitāti.
 Projektu
 līmeņa novērtējumi, ko pārvalda par konkrēto
 projektu atbildīgā ES delegācija, nodrošina sīkāku,
 padziļinātu analīzi un palīdz projektu vadītājiem
 uzlabot notiekošo intervenci un sagatavoties turpmākai intervencei.
 Analīzes veikšanai un atsauksmju un apliecinājumu apkopošanai no
 visām ieinteresētajām personām un galvenokārt jau no
 galīgajiem saņēmējiem tiek nolīgti ārēji
 neatkarīgi eksperti ar tematiskām un ģeogrāfiskām
 zināšanām.
 Komisija
 arī veic tās politikas stratēģiskus novērtējumus,
 sākot no plānošanas un stratēģijas līdz intervences
 īstenošanai konkrētā nozarē (piemēram, veselība,
 izglītība u. c.), valstī vai reģionā, vai
 arī attiecībā uz konkrētu instrumentu. Šādi
 novērtējumi ir svarīgs ieguldījums politikas
 formulēšanā un instrumentu un projektu izstrādē. Visus
 minētos novērtējumus publicē Komisijas tīmekļa
 vietnē un secinājumu kopsavilkumu iekļauj Gada
 ziņojumā Padomei un Eiropas Parlamentam.
 2.2. Pārvaldības
 un kontroles sistēma
 2.2.1. Apzinātie
 riski
 Saskaņā
 ar šo instrumentu veicamo darbību videi ir raksturīgi šādi
 riski, kas apdraud šā instrumenta mērķu sasniegšanu:
 –
 konkrētā sarežģītā vide,
 kurā instruments darbojas, jo īpaši
 vissarežģītākajās valstīs/situācijās, var
 radīt fiziskus un politiskus ierobežojumus projektu virzībā;
 –
 izkliedēti un mazi projekti visā
 pasaulē var radīt resursu problēmas īstenošanā un
 uzraudzībā;
 –
 lielais skaits atbalsta saņēmēju ar
 dažādām pārvaldības un kontroles struktūrām un
 bieži vien ar nepietiekamu spēju var radīt grūtības un
 kavējumus īstenošanā;
 –
 to datu ierobežotā kvalitāte un daudzums,
 un bieži vien arī pretrunīgums, kuri attiecas uz
 novērtējumu par demokrātiju un cilvēktiesībām
 dažādās trešās valstīs, var traucēt Komisijas
 spēju ziņot un atskaitīties par rezultātiem;
 –
 administratīvie izdevumi var izraisīt
 resursu nepietiekamību, lai pienācīgi pārvaldītu
 instrumentu.
 2.2.2. Paredzētās
 kontroles metodes
 Komisijas
 iekšējā kontrole ir paredzēta, lai radītu pamatotu
 pārliecību par tās darbību efektivitātes un
 lietderīguma mērķu sasniegšanu, tās finanšu pārskatu
 uzticamību un atbilstību attiecīgajam tiesiskajam, finanšu un
 procedūru regulējumam.
 Komisija
 piemēro plašu stratēģiskās politikas un plānošanas
 procesu, iekšējo un ārējo revīziju un citus Komisijas
 iekšējās kontroles standartus. Komisija turpinās izmantot savu
 pašreizējo grāmatvedības sistēmu (ABAC), kā
 arī īpašus ārējā atbalsta instrumentus, piemēram,
 Kopējo Relex informācijas sistēmu. Tā tieksies uz
 visaugstākajiem grāmatvedības un finanšu pārskatu
 standartiem, lai nodrošinātu nepārtrauktu atzinumu saņemšanu bez
 piezīmēm no tās ārējiem revidentiem (Revīzijas
 palātas).
 Turklāt,
 lai sasniegtu maksimālu efektivitāti un lietderīgumu, Komisija
 izmanto pielāgotu pieeju, kas ietver:
 –
 nodotu pārvaldību pār noteiktu
 tās atbalsta daļu, kuru īsteno ES delegācija šajā
 jomā;
 –
 skaidrus finanšu pārskatatbildības
 virzienus, izmantojot pilnvarojošo iestāžu apakšdelegācijas
 mītnē un delegācijās;
 –
 regulāru pārskatu sniegšanu, tostarp
 delegācijas vadītāja ikgadējo ticamības
 deklarāciju;
 –
 saturīgu apmācības programmu gan
 mītnē, gan delegācijā;
 –
 būtisku atbalstu un norādījumus;
 –
 regulāras pārbaudes;
 –
 projektu ciklu pārvaldības
 metodoloģiju un kvalitātes atbalstu katram tās komponentam;
 –
 programmu un projektu vadības,
 uzraudzības un ziņošanas instrumentus efektīvai īstenošanai,
 tostarp projektu regulāru ārējo uzraudzību uz vietas.
 2.3. Krāpšanas
 un pārkāpumu apkarošanas pasākumi
 Ņemot
 vērā tās vides augsto risku, kurā darbojas EuropeAid/FPI,
 to sistēmās ir jāparedz ievērojama potenciālu
 atbilstības kļūdu (neatbilstību) atkārtošanās
 darījumos un pēc iespējas drīzāk jānodrošina
 augsts profilakses, atklāšanas un izlabošanas kontroles pasākumu
 līmenis maksājumu procesā. Praksē tas nozīmē, ka EuropeAid/FPI
 atbilstības kontroles pasākumi visvairāk paļausies uz
 būtiskām ex-ante pārbaudēm, ko par vairākiem
 gadiem veic gan ārējie revidenti, gan Komisijas dienesti
 attiecīgajā jomā pirms galīgajiem projektu maksājumiem
 (vienlaikus veicot dažas ex-post revīzijas un pārbaudes) un
 kas ievērojami pārsniedz Finanšu regulā paredzētos finanšu
 aizsardzības pasākumus. EuropeAid/FPI atbilstības
 sistēma inter alia sastāv no šādiem nozīmīgiem
 komponentiem:
 Profilakses pasākumi
 –
 obligāta pamatapmācība par
 krāpšanas jautājumiem atbalsta pārvaldības darbiniekiem un
 revidentiem;
 –
 norādījumu sniegšana (arī ar
 interneta starpniecību), tostarp Praktiskā rokasgrāmata par
 līgumiem, EuropeAid rokasgrāmata un finanšu
 pārvaldības instrumentu kopums (īstenošanas partneriem);
 –
 ex-ante
 novērtējums, lai nodrošinātu, ka iestādes, kas
 pārvalda ES līdzekļus saskaņā ar kopīgas un
 decentralizētas pārvaldības principu, piemēro atbilstošus
 krāpšanas apkarošanas pasākumus, lai novērstu un atklātu
 krāpšanu attiecīgo līdzekļu pārvaldībā;
 –
 partnervalstī pieejamo krāpšanas
 apkarošanas mehānismu ex-ante izvērtēšana, ko veic tad,
 kad novērtē publiskā finansējuma pārvaldības
 atbilstības kritēriju budžeta atbalsta saņemšanai (t. i.,
 aktīva apņemšanās apkarot krāpšanu un korupciju,
 atbilstošas pārbaudes iestādes, pietiekama tiesu iestāžu jauda
 un efektīvi reaģēšanas un sankciju mehānismi);
 –
 Komisija 2008. gadā Akrā
 parakstīja Starptautisko palīdzības pārredzamības
 iniciatīvu (IATI), vienojoties par atbalsta pārredzamības
 standartu, kas nodrošina savlaicīgākus, sīkākus un
 regulārākus datus par atbalsta plūsmām un dokumentiem;
 –
 kopš 2011. gada 14. oktobra Komisija
 īsteno IATI standarta pirmo posmu attiecībā uz atbalsta
 informācijas publicēšanas pārredzamību pirms
 nākamā Augstā līmeņa foruma, kas notiks Pusanā
 2011. gada novembrī un būs veltīts atbalsta
 efektivitātes jautājumiem. Turklāt Komisija sadarbosies ar ES
 dalībvalstīm attiecībā uz kopīgu tīmeklī
 balstītu IT lietojumprogrammu TR–AID, kas tos ES atbalsta datus,
 kuri nodrošināti ar IATI un citu avotu starpniecību,
 pārveido lietotājdraudzīgā atbalsta informācijā.
 Atklāšanas un izlabošanas pasākumi
 –
 Ārējas revīzijas un pārbaudes
 (gan obligātās, gan uz risku balstītās), tostarp Eiropas
 Revīzijas palāta;
 –
 retrospektīvas pārbaudes (uz riska
 pamata) un piedziņas pasākumi;
 –
 ES finansējuma apturēšana, ja ir noticis
 būtisks krāpšanas gadījums, tostarp plaša mēroga korupcija,
 līdz iestādes ir veikušas attiecīgus pasākumus, lai
 izlabotu un novērstu šādu krāpšanu nākotnē.
 EuropeAid/FPI turpinās pilnveidot savu
 krāpšanas apkarošanas stratēģiju atbilstoši Komisijas jaunajai
 krāpšanas apkarošanas stratēģijai (CAFS), kas
 pieņemta 2011. gada 24. jūnijā, lai inter alia
 nodrošinātu, ka:
 –
 EuropeAid/FPI
 iekšējie ar krāpšanas apkarošanu saistītie kontroles
 pasākumi ir pilnībā saskaņoti ar CAFS;
 –
 EuropeAid/FPI
 krāpšanas riska pārvaldības pieeja ir strukturēta tā, lai
 apzinātu krāpšanas riska jomas un noteiktu attiecīgus
 reaģēšanas pasākumus;
 –
 sistēmas, ko izmanto ES līdzekļu
 tērēšanai trešās valstīs, ļauj izgūt atbilstošus
 datus, lai tos izmantotu kā ievaddatus krāpšanas riska
 pārvaldībā (piemēram, divkārša finansēšana);
 –
 vajadzības gadījumā var izveidot
 tīklu veidošanas grupas un attiecīgus IT instrumentus, kas
 paredzēti ar ārējā atbalsta sektoru saistītu
 krāpšanas gadījumu analīzei. 2.4. Kontroles
 pasākumu izmaksu un ieguvumu aplēse
 Attiecībā
 uz EuropeAid portfeli kopumā iekšējās
 kontroles/pārvaldības kopējās izmaksas tiek lēstas
 gadā vidēji EUR 658 miljonu saistību
 apmērā no 2014.–2020. gada budžeta plāna. Šī
 summa ietver EAF pārvaldības izmaksas — EAF integrēti
 darbojas EuropeAid pārvaldības struktūrā. Šādas
 ar darbību nesaistītās izmaksas veido apmēram 6,4 %
 no aplēstajām gada vidējām izmaksām EUR 10,2 miljardu
 apmērā, kas plānotas vispārējām (darbības +
 administratīvajām) EuropeAid saistībām tās
 izdevumu portfelī, kuru finansē no ES vispārējā
 budžeta un Eiropas Attīstības fonda 2014.–2020. gada laikposmam.
 Šajās
 pārvaldības izmaksās ir ņemts vērā viss EuropeAid
 personāls galvenajā mītnē un delegācijās,
 infrastruktūra, komandējumi, apmācība, uzraudzība,
 novērtēšana un revīzijas līgumi (tostarp atbalsta
 saņēmēju uzsāktie).
 EuropeAid plāno laika gaitā samazināt
 pārvaldības/operatīvo darbību attiecību
 saskaņā ar jauno instrumentu uzlaboto un vienkāršoto
 kārtību, ņemot vērā izmaiņas, kas, visticamāk,
 tiks ieviestas atbilstoši pārskatītajai Finanšu regulai. Šo
 pārvaldības izmaksu galvenie ieguvumi izpaužas kā politikas
 mērķu sasniegšana, efektīva un lietderīga resursu
 izmantošana un stingru, rentablu profilakses pasākumu un citu
 pārbaužu īstenošana, lai nodrošinātu līdzekļu
 likumīgu un pareizu izmantošanu.
 Lai gan tiks
 turpināta pārvaldības pasākumu un atbilstības
 pārbaužu veida un orientācijas uzlabošana attiecībā uz
 portfeli, šīs izmaksas ir vispārēji nepieciešamas, lai
 efektīvi un lietderīgi sasniegtu instrumentu mērķus ar
 minimālu neatbilstības risku (ar atlikuma kļūdu mazāku
 par 2 %). Tās ir ievērojami mazākas nekā riski, kas
 saistīti ar iekšējās kontroles pasākumu atcelšanu vai
 samazināšanu šajā augsta riska jomā
 3. PRIEKŠLIKUMA/INICIATĪVAS
 PAREDZAMĀ FINANSIĀLĀ IETEKME
 3.1. Attiecīgās
 daudzgadu finanšu shēmas izdevumu kategorijas un budžeta izdevumu
 pozīcijas
 · Esošās budžeta izdevumu pozīcijas
 Sarindotas pa daudzgadu finanšu shēmas izdevumu
 kategorijām un budžeta pozīcijām.
 Daudzgadu finanšu shēmas izdevumu kategorija || Budžeta pozīcija || Izdevumu veids || Iemaksas
 Numurs: || Dif./nedif. ([15]) || no EBTA[16] valstīm || no kandidātvalstīm[17] || no trešām valstīm || Finanšu regulas 18. panta 1. punkta aa) apakšpunkta nozīmē
 IV || 19 04: Eiropas Demokrātijas un cilvēktiesību instruments 19 04 01 Eiropas Demokrātijas un cilvēktiesību instruments (EIDHR) 19 04 03 Vēlēšanu novērošana 19 04 05 Iepriekšējās sadarbības pabeigšana 19 04 06 Izmēģinājuma projekts — ES un Krievijas pilsoniskās sabiedrības forums 19 04 07 Izmēģinājuma projekts — Finansējums spīdzināšanas upuriem || Nepiemēro || NĒ || NĒ || NĒ || NĒ
 · No jauna veidojamās budžeta pozīcijas
 Sarindotas pa daudzgadu finanšu shēmas
 izdevumu kategorijām un budžeta pozīcijām.
 Daudzgadu finanšu shēmas izdevumu kategorija || Budžeta pozīcija || Izdevumu veids || Iemaksas
 Numurs 19 04 || Dif./nedif. || no EBTA valstīm || no kandidātvalstīm || no trešām valstīm || Finanšu regulas 18. panta 1. punkta aa) apakšpunkta nozīmē
 IV || 19 04: Eiropas Demokrātijas un cilvēktiesību instruments 19 04 01 Eiropas Demokrātijas un cilvēktiesību instruments (EIDHR bez ES vēlēšanu novērošanas misijām (VNM)) 19 04 02 ES vēlēšanu novērošanas misijas (ES VNM) 19 04 03 Iepriekšējās sadarbības pabeigšana || Nepiemēro || NĒ || NĒ || NĒ || NĒ
 3.2. Paredzamā
 ietekme uz izdevumiem
 3.2.1. Paredzamās
 ietekmes uz izdevumiem kopsavilkums
 Miljonos EUR (līdz 3 zīmēm
 aiz komata)
 Daudzgadu finanšu shēmas izdevumu kategorija: || 4 || “Globālā Eiropa”
 DEVCO/FPI ĢD: || || || 2014.g. || 2015.g. || 2016.g. || 2017.g. || 2018.g. || 2019.g. || 2020.g. || KOPĀ
  Darbības apropriācijas || || || || || || || ||
 19 04 || Saistības || (1) || 198,63 || 202,84 || 207,04 || 211,34 || 213,93 || 220,24 || 224,84 || 1 478,87
 Maksājumi || (2) || 178,43 || 182,24 || 186,04 || 189,94 || 192,03 || 197,94 || 202,14 || 1 328,77
 Administratīvās apropriācijas, kas tiek finansētas no konkrētu programmu piešķīrumiem[18] Budžeta pozīcijas numurs — 19.0104 03 || || || || || || || || || ||
 || (3) || 13,57 || 13,66 || 13,76 || 13,86 || 15,77 || 14,06 || 14,16 || 98,83
 KOPĀ — DEVCO/FPI ĢD apropriācijas || Saistības || =1+1.a +3 || 212,20 || 216,50 || 220,80 || 225,20 || 229,70 || 234,30 || 239,00 || 1 577,70
 || Maksājumi || =2 +3 || 192,00 || 195,90 || 199,80 || 203,80 || 207,80 || 212,00 || 216,30 || 1 427,60
  KOPĀ — Darbības apropriācijas || Saistības || (4) || 198,63 || 202,84 || 207,04 || 211,34 || 213,93 || 220,24 || 224,84 || 1 478,87
 Maksājumi || (5) || 178,43 || 182,24 || 186,04 || 189,94 || 192,03 || 197,94 || 202,14 || 1 328,77
  KOPĀ — Administratīvās apropriācijas, kas tiek finansētas no konkrētu programmu piešķīrumiem || (6) || 13,57 || 13,66 || 13,76 || 13,86 || 15,77 || 14,06 || 14,16 || 98,83
 Apropriācijas KOPĀ — Daudzgadu finanšu shēmas 4. IZDEVUMU KATEGORIJAS apropriācijas || Saistības || =4+ 6 || 212,20 || 216,50 || 220,80 || 225,20 || 229,70 || 234,30 || 239,00 || 1 577,70
 Maksājumi || =5+ 6 || 192,00 || 195,90 || 199,80 || 203,80 || 207,80 || 212,00 || 216,30 || 1 427,60
 Miljonos EUR (līdz 3 zīmēm
 aiz komata)
 Daudzgadu finanšu shēmas izdevumu kategorija: || 5 || “Administratīvie izdevumi”
 Miljonos EUR (līdz 3 zīmēm
 aiz komata)
 || || || 2014.g. || 2015.g. || 2016.g. || 2017.g. || 2018.g. || 2019.g. || 2020.g. || KOPĀ
 DEVCO/FPI ĢD ||
  Cilvēkresursi || 7,168 || 7,096 || 7,024 || 6,953 || 6,953 || 6,953 || 6,953 || 49,100
  Pārējie administratīvie izdevumi || 0,595 || 0,547 || 0,541 || 0,540 || 0,541 || 0,541 || 0,541 || 3,846
 KOPĀ DEVCO/FPI ĢD || Apropriācijas || 7,763 || 7,643 || 7,565 || 7,493 || 7,494 || 7,494 || 7,494 || 52,945
 KOPĀ — Daudzgadu finanšu shēmas 5. IZDEVUMU KATEGORIJAS apropriācijas || (Saistību summa = maksājumu summa) || 7,763 || 7,643 || 7,565 || 7,493 || 7,494 || 7,494 || 7,494 || 52,945
 Miljonos EUR (līdz 3 zīmēm
 aiz komata)
 || || || N gads 2014 || N+1 gads 2015 || N+2 gads 2016 || N+3 gads 2017 || N+4 gads 2018 || N+5 gads 2019 || N+6 gads 2020 || KOPĀ
 KOPĀ — Daudzgadu finanšu shēmas 1.–5. IZDEVUMU KATEGORIJAS apropriācijas || Saistības || 219,963 || 224,143 || 228,365 || 232,693 || 237,194 || 241,794 || 246,494 || 1.630,645
 Maksājumi || 199,763 || 203,543 || 207,365 || 211,293 || 215,294 || 219,494 || 223,794 || 1.480,545
 3.2.2. Paredzamā
 ietekme uz darbības apropriācijām
 –
 ̈ Priekšlikums/iniciatīva neparedz
 darbības apropriāciju izmantošanu
 –
 x Priekšlikums/iniciatīva paredz darbības
 apropriāciju izmantošanu šādā veidā:
 Saistību apropriācijas miljonos
 EUR (līdz 3 zīmēm aiz komata)
 Norādīt mērķus un rezultātus ò || || || 2014.g. || 2015.g. || 2016.g. || 2017.g. || 2018.g. || 2019.g. || 2020.g. || KOPĀ
 REZULTĀTI
 Rezultāta veids[19] || Vidējās rezultātu izmaksas || Daudzums || Izmaksas || Daudzums || Izmaksas || Daudzums || Izmaksas || Daudzums || Izmaksas || Daudzums || Izmaksas || Daudzums || Izmaksas || Daudzums || Izmaksas || Kopējais rezultātu daudzums || Kopējās izmaksas
 KONKRĒTAIS MĒRĶIS Nr. 1[20] Tematiskās kampaņas (t. i., spīdzināšana, nāvessods u. c.) || || || || || || || || || || || || || || || ||
 Starpsumma — 1. konkrētais mērķis || 78-88 || 43-53 || 78-88 || 43-53 || 78-88 || 43-53 || 78-88 || 43-53 || 78-88 || 43-53 || 78-88 || 43-53 || 78-88 || 43-53 || 546-616 || 20-25 %
 KONKRĒTAIS MĒRĶIS Nr. 2 “Plaukstošas” pilsoniskās sabiedrības attīstīšana || || || || || || || || || || || || || || || ||
 Starpsumma — 2. konkrētais mērķis || 340-390 || 76 || 340-390 || 76 || 340-390 || 76 || 340-390 || 76 || 340-390 || 76 || 340-390 || 76 || 340-390 || 76 || 2380- 2730 || 35-40 %
 KONKRĒTAIS MĒRĶIS Nr. 3 Steidzami risināmi cilvēktiesību jautājumi un vissarežģītākās situācijas || || || || || || || || || || || || || || || ||
 Starpsumma — 3. konkrētais mērķis || 52-76 || 22,2-33,2 || 52-76 || 22,2-33,2 || 52-76 || 22,2-33,2 || 52-76 || 22,2-33,2 || 52-76 || 22,2-33,2 || 52-76 || 22,2-33,2 || 52-76 || 22,2-33,2 || 294-371 || 20-25 %
 KONKRĒTAIS MĒRĶIS Nr. 4 Atbalsts demokrātijas cikliem || || || || || || || || || || || || || || || ||
 Starpsumma — 4. konkrētais mērķis || 47-86 || 46,4-76,6 || 47-86 || 46,4-76,6 || 47-86 || 46,4-76,6 || 47-86 || 46,4-76,6 || 47-86 || 46,4-76,6 || 47-86 || 46,4-76,6 || 47-86 || 46,4-76,6 || 329-602 || 25-30 %
 No tiem vēlēšanu novērošanas misijas (VNM) || 11-14 || 44-55 || 11-14 || 44-55 || 11-14 || 44-55 || 11-14 || 44-55 || 11-14 || 44-55 || 11-14 || 44-55 || 11-14 || 44-55 || 77-98 || 20-25 %
 KOPĒJĀS IZMAKSAS || 506-640 || 198,63 || 506-640 || 202,84 || 506-640 || 207,04 || 506-640 || 211,34 || 506-640 || 213,93 || 506-640 || 220,24 || 506-640 || 224,84 || 3542-4480 || 1.478,87
 3.2.3. Paredzamā
 ietekme uz administratīvajām apropriācijām
 3.2.3.1. Kopsavilkums
 –
 ̈ Priekšlikums/iniciatīva neparedz
 administratīvo apropriāciju izmantošanu
 –
 x Priekšlikums/iniciatīva paredz
 administratīvo apropriāciju izmantošanu šādā veidā:
 Miljonos EUR (līdz 3 zīmēm
 aiz komata)
 || N gads[21] 2014 || N+1 gads 2015 || N+2 gads 2016 || N+3 gads 2107 || N+4 gads 2018 || N+5 gads 2019 || N+6 gads 2020 || KOPĀ ||
 Daudzgadu finanšu shēmas 5. IZDEVUMU KATEGORIJA || || || || || || || || ||
 Cilvēkresursi || 7,17 || 7,10 || 7,02 || 6,95 || 6,95 || 6,95 || 6,95 || 49,10 ||
 Pārējie administratīvie izdevumi || 0,595 || 0,547 || 0,541 || 0,540 || 0,541 || 0,541 || 0,541 || 3,846 ||
 Starpsumma — Daudzgadu finanšu shēmas 5. IZDEVUMU KATEGORIJA || 7,763 || 7,643 || 7,565 || 7,493 || 7,494 || 7,494 || 7,494 || 52,945 ||
 Ārpus daudzgadu finanšu shēmas 5. IZDEVUMU KATEGORIJAS[22] || || || || || || || || ||
 Cilvēkresursi || 8,81 || 8,81 || 8,81 || 8,81 || 8,81 || 8,81 || 8,81 || 61,67 ||
 Citi administratīvie izdevumi || 4,76 || 4,85 || 4,95 || 5,05 || 6,96 || 5,25 || 5,35 || 37,16 ||
 Starpsumma — Ārpus daudzgadu finanšu shēmas 5. IZDEVUMU KATEGORIJAS || 13,57 || 13,66 || 13,76 || 13,86 || 15,77 || 14,06 || 14,16 || 98,83 ||
 KOPĀ || 21,333 || 21,306 || 21,324 || 21,349 || 23,264 || 21,551 || 21,654 || 151,780
 3.2.3.2. Paredzamās
 cilvēkresursu vajadzības
 –
 ̈ Priekšlikums/iniciatīva neparedz cilvēkresursu izmantošanu
 –
 x Priekšlikums/iniciatīva paredz cilvēkresursu izmantošanu
 šādā veidā:
 Aplēse izsakāma veselos
 skaitļos (vai maksimāli ar vienu zīmi aiz komata)
 || 2014.g. || 2015.g. || 2016.g. || 2017.g. || 2018.g. || 2019.g. || 2020.g.
  Štatu sarakstā ietvertās amata vietas (ierēdņi un pagaidu darbinieki)
 XX 01 01 01 (Galvenā mītne un Komisijas pārstāvniecības) || 35,1 || 34,8 || 34,4 || 34,1 || 34,1 || 34,1 || 34,1
 XX 01 01 02 (Delegācijas) || 9,8 || 9,7 || 9,6 || 9,5 || 9,5 || 9,5 || 9,5
 XX 01 05 01 (Netiešā pētniecība) || || || || || || ||
 10 01 05 01 (Tiešā pētniecība) || || || || || || ||
  Ārštata darbinieki (izsakot ar pilnslodzes ekvivalentu: FTE)[23]
 XX 01 02 01 (CA, INT, SNE, ko finansē no vispārīgajām apropriācijām) || 5,2 || 5,2 || 5,1 || 5,1 || 5,1 || 5,1 || 5,1
 XX 01 02 02 (CA, INT, JED, LA un SNE delegācijās) || || || || || || ||
 XX 01 04 yy [24] || - Galvenā mītne[25] || 34,7 || 34,1 || 33,4 || 32,7 || 32,1 || 31,5 || 30,9
 - Delegācijās || 73,4 || 73,4 || 73,4 || 73,4 || 73,4 || 73,4 || 73,4
 XX 01 05 02 (CA, INT, SNE — netiešā pētniecība) || || || || || || ||
 10 01 05 02 (CA, INT, SNE — tiešā pētniecība) || || || || || || ||
 Citas budžeta pozīcijas (precizēt) || || || || || || ||
 KOPĀ || 158,3 || 157,1 || 155,9 || 154,8 || 154,1 || 153,5 || 152,9
 2014. gadam
 cilvēkresursi atbilstoši 5. izdevumu kategorijai ir sadalīti
 starp DEVCO un FPI šādi:
 - štatu saraksts:
 5,5 FTE atvēlēti FPI un 39,4 FTE atvēlēti
 DEVCO (kopā = 44,9 FTE)
 - ārštata
 darbinieki: 3,2 FTE atvēlēti FPI un 2 FTE atvēlēti
 DEVCO (kopā = 5,2 FTE)
 Attiecībā
 uz cilvēkresursiem atbilstoši 4. izdevumu kategorijai (EIDHR
 programmas budžeta pozīcija) to darbinieku skaits, kuri tiks
 finansēti no šīs budžeta pozīcijas 2014. gadā, ir
 102,1 CA attiecībā uz DEVCO (28,7 CA
 galvenajā mītnē un 73,4 CA delegācijās) un
 6 CA attiecībā uz FPI mītnē.
 XX ir
 attiecīgā politikas joma vai budžeta sadaļa.
 Cilvēkresursu
 vajadzības tiks nodrošinātas, izmantojot attiecīgā ĢD
 darbiniekus, kuri jau ir iesaistīti konkrētās darbības
 pārvaldībā un/vai ir pārgrupēti attiecīgajā ģenerāldirektorātā,
 vajadzības gadījumā izmantojot vadošajam ĢD gada budžeta
 sadales procedūrā piešķirtos papildu resursus un ņemot
 vērā budžeta ierobežojumus.
 Veicamo uzdevumu
 apraksts:
 Ierēdņi un pagaidu darbinieki || Finanšu un darbības lēmumi un īstenošana.
 Ārštata darbinieki || Tehniskā īstenošana
 3.2.4. Saderība ar
 kārtējo daudzgadu finanšu shēmu
 –
 x Priekšlikums/iniciatīva atbilst kārtējai daudzgadu
 finanšu shēmai.
 –
 x Pieņemot priekšlikumu/iniciatīvu, jāpārplāno
 attiecīgā izdevumu kategorija daudzgadu finanšu shēmā.
 Aprakstīt, kas jāpārplāno,
 norādot attiecīgās budžeta pozīcijas un summas.
 –
 ̈ Pieņemot priekšlikumu/iniciatīvu, jāpiemēro
 elastības instruments vai jāpārskata daudzgadu finanšu
 shēma[26].
 Aprakstīt, kas jādara, norādot
 attiecīgās izdevumu kategorijas, budžeta pozīcijas un summas.
 3.2.5. Trešo personu iemaksas
 –
 xPriekšlikums/iniciatīva neparedz trešo personu
 līdzfinansējumu
 –
 ̈Priekšlikums/iniciatīva paredz šādu
 līdzfinansējumu:
 3.3. Paredzamā ietekme uz
 ieņēmumiem
 –
 ̈ Priekšlikums/iniciatīva finansiāli neietekmē
 ieņēmumus.
 –
 x Priekšlikums/iniciatīva finansiāli ietekmē:
 –
 x pašu resursus
 –
 ̈ dažādus ieņēmumus
 [1] Eiropas Parlamenta un Padomes 2006. gada
 20. decembra Regula (EK) Nr. 1889/2006 par finanšu
 instrumenta izveidi demokrātijas un cilvēktiesību atbalstam
 visā pasaulē — ESOV L 386/1–8. apsvērums.
 [2] Padomes Secinājumi par demokrātijas atbalstu
 ES ārējās attiecībās — ceļā uz
 labāku saskaņotību un efektivitāti, 16081/09.
 [3] Padomes secinājumi par demokrātijas atbalstu
 ES ārējās attiecībās — 2010. gada progresa
 ziņojums un ierosināto “izmēģinājuma valstu” saraksts,
 ĀRLIETU Padomes 3058. sanāksme Briselē, 2010. gada
 13. decembrī.
 [4] Komisijas 2006. gada 25. janvāra
 paziņojums.
 [5] Padomes 2010. gada 26. jūlija
 Lēmums 2010/427/ES.
 [6] T. i., miers un drošība, nabadzības
 mazināšana, humanitārā palīdzība, ieguldīšana
 stabilitātē un izaugsmē paplašināšanās valstīs un
 kaimiņvalstīs, globālu problēmu risināšana, ES un
 starptautisko standartu un vērtību veicināšana un izaugsmes un
 konkurētspējas veicināšana ārvalstīs.
 [7] OV C , , . lpp.
 [8] OV C , , . lpp.
 [9] OV L 386, 29.12.2006., 1.–11. lpp.
 [10] OV...
 [11] ABM — budžeta vadība pa darbības
 jomām; ABB — budžeta līdzekļu sadale pa
 darbības jomām.
 [12] Kā paredzēts Finanšu regulas 49. panta
 6. punkta attiecīgi a) un b) apakšpunktā.
 [13] Skaidrojumus par pārvaldības veidiem un atsauces
 uz Finanšu regulu skatīt BudgWeb tīmekļa vietnē: http://www.cc.cec/budg/man/budgmanag/budgmanag_en.html.
 [14] Kā paredzēts Finanšu regulas
 185. pantā.
 [15] Dif. — diferencētās apropriācijas /
 Nedif. — nediferencētās apropriācijas
 [16] EBTA — Eiropas Brīvās tirdzniecības
 asociācija.
 [17] Kandidātvalstis un attiecīgā
 gadījumā potenciālās kandidātvalstis no
 Rietumbalkāniem.
 [18] Tehniskais un/vai administratīvais atbalsts un ES
 programmu un/vai darbību īstenošanas atbalsta izdevumi
 (kādreizējās “BA” pozīcijas), netiešā
 pētniecība, tiešā pētniecība.
 [19] Rezultāti ir attiecīgie produkti vai pakalpojumi
 (piemēram, finansēto studentu apmaiņu skaits, uzbūvēto
 ceļu garums kilometros utt.).
 [20] Konkrētie mērķi, kas norādīti
 1.4.2. punktā.
 [21] N gads ir gads, kurā sāk īstenot
 priekšlikumu/iniciatīvu.
 [22] Tehniskais un/vai administratīvais atbalsts un ES
 programmu un/vai darbību īstenošanas atbalsta izdevumi
 (kādreizējās “BA” pozīcijas), netiešā
 pētniecība, tiešā pētniecība.
 [23] CA — līgumdarbinieki; INT —
 pagaidu darbinieki; JED — jaunākie eksperti
 delegācijās; LA — vietējie darbinieki; SNE —
 valstu norīkotie eksperti;
 [24] Saskaņā ar robežlielumiem attiecībā uz
 ārštata darbiniekiem, ko finansē no darbības
 apropriācijām (kādreizējām “BA” pozīcijām).
 [25] Galvenokārt struktūrfondi, Eiropas
 Lauksaimniecības fonds lauku attīstībai (ELFLA) un Eiropas
 Zivsaimniecības fonds (EZF).
 [26] Skatīt Iestāžu nolīguma 19. un
 24. punktu.